text:
बिहारक शिक्षा व्यवस्थाक गति ककरो सं नुकाएल नै अछि. एम्हर किछु साल मे परीक्षा सभ मे चोरी आ रिजल्ट मे धांधली देशभरि मे चर्चा बटोरने अछि. समस्या छै आ तकर समाधानो अबस्से छै मुदा तकर खियाल करब आवश्यक.
बिहारक स्कूल मानकक अनुसार नै अछि. स्कूल सभ मे छात्रक संख्याक अनुरूप शिक्षक नै अछि. प्रदेश मे 56 बच्चा पर एक शिक्षक अछि, जखनकि राष्ट्रीय अनुपात मे प्राथमिक स्कूल लेल अधिकतम 30 बच्चा पर एक शिक्षक आ मिडिल स्कूल मे 35 बच्चा पर एक शिक्षक होएब आवश्यक अछि.
बिहार मे क्लास एक सं आठ धरि करीप 2.14 करोड़ छात्र पढ़ैत अछि, जखनकि करीप 3.80 लाख मात्र शिक्षक छथि. छात्र-शिक्षक राष्ट्रीय अनुपातक बराबर करबाक लेल दू सं तीन लाख शिक्षकक आओर बहाली करब आवश्यक अछि. तकर बादे 30-35 छात्र पर एक शिक्षकबला फॉर्मूला लागू भ' सकत.
अवस्था मे सुधार कें ल' शिक्षा विभाग सब जिला सं छात्र-शिक्षक अनुपात मंगा रहल अछि. एही आधार पर विभाग अंतिम वैकेंसी जारी करत. एखनो 85 हजार पुरान पद पर शिक्षक बहाली नहि भ' सकल अछि.
ओम्हर, छह साल बाद टीचर इलिजिब्लिटी टेस्ट (टीईटी) भेल, जकर रिजल्ट सितंबर मे निकालल गेल. एहि मे 47 हजार बीएड पास अभ्यर्थी उत्तीर्ण भेलाह. 'समान काम - समान वेतन' मामला मे हाईकोर्टक निर्णय सं नियुक्ति नियमावली रद्द भ' चुकल अछि आ राज्य सरकार सुप्रीम कोर्ट मे जेबाक अंतिम तैयारी क' चुकल अछि. राज्य सरकार सुप्रीम कोर्ट केर फैसलाक बादे एहि विषयक कोनो निर्णय लेत.
रिपोर्ट: मिथिमीडिया डेस्क
फोटो: सांकेतिक (गूगल)


c: text/html

text:
अमृता शेरगिल
अमृता शेरगिल (३० जनवरी १९१३ - ५ दिसम्बर १९४१) भारतक प्रसिद्ध चित्रकारसभमे सँ एक छल। हुनकर जन्म बुडापेस्ट (हङ्गेरी) मे भेल छल। कला, सङ्गीत आ अभिनय बचपन सँ हिनकर सङ्गी बनि गेल। २०म् शताब्दीक ई प्रतिभावान कलाकारकें भारतीय पुरातात्विक सर्वेक्षणद्वारा सन् १९७६ आ सन् १९७९ मे भारतक ९ टा सर्वश्रेष्ठ कलाकारसभमे शामिल केनए अछि। सिख पिता उमराव सिंह शेरगिल (संस्कृत-फारसीक विद्वान आ नौकरशाह) आ हङ्गेरी मूलक यहूदी ओपेरा गायिका माता मेरी एन्टोनी गोट्समनक ई सन्तान ८ वर्ष कऽ आयुमे पियानो-भायोलिन बजबैक सङ्ग-सङ्गे क्यानभास पर सेहो हाथ आजमाबऽ लागल छल।
सन् १९२१ मे अमृताक परिवार समर हिल शिमलामे आबि बसि गेल। बादमे अमृताक माता हिनका सङ्ग लऽ इटली चलि गेल आ फ्लोरेन्सक सेन्टा अनुन्जियाटा[१] आर्ट स्कूलमे हिनकर दाखिला कराए देलक। पहिने ओ ग्रयान्ड चाउमिअरमे पियर्रे ब्लेन्टक आ इकोल डेस बिउक्स-आर्टसमे ल्यूसियन सायमनक मार्गदर्शनमे अभ्यास केलक। सन् १९३४ कऽ अन्तमे ओ भारत वापस आएल। बाइस साल सँ कम उमरमे ओ तकनीकी तौर पर चित्रकार बनि चुकल छल आ असामान्य प्रतिभाशाली कलाकारक लेल आवश्यक सम्पूर्ण गुण हुनकामे आबि चुकल छल।[२] पूर्ण रुप सँ भारतीय नई भेलाक बादो ओ भारतीय संस्कृतिकें जानवाक लेल बहुत उत्सुक रहैत छल। हिनकर प्रारम्भिक कलाकृतिसभमे पेरिसक किछ कलाकारसभक पाश्चात्य प्रभाव साफ झलकैत छल। जल्दीए ओ भारत आएल आ अपन मृत्यु धरि भारतीय कला परम्पराक पुन: खोजमे जुटल रहल। हुनका मुगल आ पहाडी कला सहित अजन्ताक विश्वविख्यात कला बहुत बेसी प्रेरित-प्रभावित केनए छल। ओना तँ हुनकर शिक्षा फ्रान्सक पेरिसमे भेल पर अन्ततः हुनकर तूलिका भारतीय रङ्गमे रङ्गल गेल छल। हुनकामे विद्यमान भारतीयताक जीवन्त रङ्ग हुनकाद्वारा बनाएल गेल चित्रसभमे देखल जा सकैत अछि।[३]
अमृता अपन हङ्गेरियन चचेरा भाए सँ सन् १९३८ मे विवाह केलक, फेर ओ अपन पुश्तैनी घर गोरखपुरमे आबि बसि गेल। सन् १९४१ मे अमृता अपन पतिक सङ्ग लाहोर चलि गेल, ओतय हुनकर पहिल पैग एकल प्रदर्शनी होवाक निश्चय कएल गेल छल, मुदा एकाएक ओ गम्भीर रूप सँ बीमार भऽ गेल आ मात्र २८ वर्षक आयुमे शून्यमे विलीन भऽ गेल।
विरासत[सम्पादन करी]
चित्र दीर्घा[सम्पादन करी]
सन्दर्भ सामग्रीसभ[सम्पादन करी]
- ↑ "मेरी प्रिय महिला चित्रकार अमृता शेरगिल" (एचटीएम), जो न कह सके, अन्तिम पहुँच २६ मार्च २००९।
- ↑ "कला और कलाकार अमृता शेरगिल" (एचटीएम), अभिव्यक्ति, अन्तिम पहुँच २६ मार्च २००९।
- ↑ "कला की जीवंत रंग अमृता शेरगिल" (एएसपी), अमर उजाला, अन्तिम पहुँच २६ मार्च २००९।

robotstxt: allowed

filter: keep


text:
माँ...............गै..............
सुनतो नहि छै नै छै बुढ़िया......
रौ कि भेलौ.........ऐना कियैक अनघोल मचौने छै?
एँ गै हमहि अनघोल मचौने छी ?
हमरा पर की बितैया से त' हमहि बुझैत छियै
रे जरलाहा, सरधुवा तोरा पर की बितैत छौ रे?
बितैत अछि हमरा पर, तू तेँ केहन बढ़िया खाइत पिबैत छै, तोरा कोनो फिकिर छौ ?
ऐं गै हमरा कोनो फिकिर नहि अछि से तू कोना बुझैत छीह ?
रै चर्हबा, तोरा जे फिकिर रहितौ तेँ इ दिन हमरा सभकेँ नहि देखय परैत
12 हज़ार पेंशन भेटै छौ हमरा महीना के, आ 10 हज़ार महीने महीने 1 तारिक क' कचहरी मे द' अबैत छीही, तै पर सँ 800 टाका ओकील सभ खर्च लैत छौ
तेँ अइ में हम की करू आब??
आब की करबै, जखन ओइ बेचारी के मारि मारैत छलहिन बिना कोनो कसूर के, कतेक बुझा क' कहियौ नै मानलै तेँ ले आब
आब तेँ जेल सेहो खटे परतौ आ जिनगी बेरवाद भेलौ से अलग स
गै माँ ....... डर होइया कचहरी जाइत
इ डर तखन कतय चली गेल रहौ जखन एकटा अपना पर आश्रित, सब दुःख सुख में संग साथ देबय वाली, पर घरक अबला बेटी पर अत्याचार पर अत्याचार करैत छलही
तेँ की करू माफ़ी माइंग लीयै?
माफ़ी जे मंगबिहि से ओ माँफो करौक ने?
आ मानी ले जे ओकर हिरदय मैथिल ललनाक छै, बड्ड कोमल छै, माँफो क देतौ
मुदा दैब तोरा माँफ नै करतौ
रै................रै जे अबला पर हाथ उठेलक ओ पुरुख भेल ,
ओहो में बिना कसूर के?
आ ओ बेचारी एतेक यातना वेदना तोहर उछन्नर सहियो क एखनो तोरे लेल बरसाइत पाबैन करैत छौ, परंपरा सँ बान्हल एखनो तोरे जिनगीक सलामतिक भीख माँगैत छौ।
हमरा त अपना कोइख पर ग्लानि होइत अछि
जे भगवान हमरे कोइख सँ एहन कुपुरुख के कियैक जन्म देलथि।


text:
दरअसल, नगर थाना मे पंचायती राज मंत्री कपिल देव कामत के बेटा आनंद कुमार ऐही मामला मे कैल्हि शुक्र दिन F.I.R दर्ज करेलनि। लिखित शिकायत मे पांच लाख टाका नहि देबा पर गोली मारबाक धमकी देबाक आरोप लगाओल गेल छल। नगर थाना पुलिस तुरंत कार्रवाई करैत आरोपी सोनू सिंह क' गिरफ्तार क' लेलनि।
प्राप्त खबैर केर मुताबिक पुलिस कैल्हि देर सांझ एक होटल सँ आरोपी क' गिरफ्तार केलनि जखनकि एक आन आरोपी बंटी सिंह केर गिरफ्तारी लेल पुलिस सघन छापामारी क' रहल अछि। प्राप्त जानकारी केर मुताबिक दुनु आरोपी खजौली थाना क्षेत्रक रहिवासी छथि।
एहि मामला केर संबंध मे दर्ज एफआईआर केर मुताबिक सोनू मंत्री व हुनकर बेटा क' गुरु दिनक राति करीब 09:45 मे फोन करि कहलनि कि मधुबनी कांड मे पैरवी नहि करबाक लेल ई धमकी देल गेल छल।
ऐही मामला मे एसपी दीपक बर्णवाल कहलनि कि मंत्री कपिलदेव कामत आ हुनकर पुत्र आनंद कुमार केर शिकायत पर नगर थाना मे दुनु आरोपी केर खिलाफ एफआईआर दर्ज कायल गेल अछि। बंटी आओर सोनू पर मंत्री के सरकारी मोबाइल पर फोन करि टाका मांगबाक आओर टाका नहि देबा पर गोली मारबाक धमकी केँ आरोप अछि।


text:
— उग्रनाथ झा।
सम्पूर्ण जैव मंडलक परिस्थिकिकी तंत्रक नर मादा के बिना संकल्पना संभव नहीं । एहि सृष्टि के रचना एहि दुनू चक्का पर आधारित । संपूर्ण जैव मंडल में मानव एक विशिष्ट प्राणी जे मर्यादित आचरण आ परंपरा के निर्वहन करैत ब्रह्मांडक सर्वोत्कृष्ट श्रृंखला के निर्माण करैत छैक । एहि श्रृंखला में समाजिक , धार्मिक , वंशवृद्धी के संयमित आ मर्यादित आचरण आचरैत छैक । फलस्वरूप सभ्य समाज के निर्माण होएत छैक । जे नैतिक आ शास्त्रोक्त रिति रिवाज के सँ स्त्री आ पुरूषक के संबंध कायम कयल जाएत छैक । जे पारिवारिक सुत्र में बन्हा के स्वस्थ्य समाज के निर्माण करैत छथि । समाजिक दायित्वक समुचित निर्वहन हेतु आवश्यक जे परिवार संतुलित हो । परिवार तखनहि संतुलित जहन परिवारक सभ सदस्य संतुलित हो । एहि लेल आवश्यक जे परिवारक मुखिया यानी माता पिता संतुलित हो आ बुद्धि विवेक , आचार विचार समतुल्य हो जाहि सं सभ्य सुसंस़्कृत परिवार के निर्माण हो । एहन समावेशी आवोहवा बाल बच्चा के अंदर नैतिक समाजिक आ धार्मिक भावनाक जन्म दैत छै । परंच एहि लेल आवश्यक पति आ पत्नी में आपसी सद्भाव आ वैचारिक समानता हो । ई समानता मुख्यत: शैक्षणिक , भौतिक , रंग रूप , वयस , समाजिक स्तर पर हो परंतु सब सं बेसी प्रभाव पड़ै छै ओ छै वयस । ताहि हेतु विवाह लेल बर कनिया के उम्रक अंतर अधिकतम दु सं पांच साल के होएबाक चाहि । जै स शारिरिक मानसिक आ बौद्धिक रूपे समरूपता रहै । सोचक स्तर समान रहला सं आपस में मिलान आ सामंजस्य प्रबल रहबाक संभावना रहैत छै जे मजबूत आत्मियता के जन्म दैत छै । विवाह में दम्पत्ति के वयस में अधिक अंतर रहला सं वैचारिक मतभिन्नता देखबा में आबैत छै । उम्र के बढ़ैत प्रवाह व्यक्ति के सोच आ आचरण में परिवर्तन लबैत अछि । ओहि कारण वर के अधिक उम्र रहला पर हुनक सोच में परिपक्वता रहैछ जहन की कम उम्र भेला सं पत्नी के सोच में बचपना फलस्वरूप बात बात में खटपट आ एक दोसरा पर भावना के कद्र नहि करबाक आरोप प्रत्यारोप जे पारिवारिक कलह आ विद्रोह के प्रमुख कारण । जे अंततः पारिवारिक माहौल के दूषित करैत अछि । ऐहन बेमेल विवाहक अनेक कारण छैक जे निम्न अछि ।
1) लड़का के उच्च शिक्षा आ आत्म निर्भरता प्राप्त करबा के कारण अधिक उम्र में विवाह जाहि कारण लड़की पक्ष लड़का के आत्म निर्भर देखैत उम्रक बिन परवाहे विवाह के स्वीकृति देनाय ।
2) बढ़ैत दहेज के मांग देखैत लड़की पक्षक आर्थिक कमजोरी कारण बिन वयस देखने निक घर वर के चाह में विवाहक स्वीकृति ।
और बहुत रास कारण जे जे बेमेल विवाह के जन्म दैत छै । जे वर्तमान में भयंकर रूप धारण खेने जा रहल अछि । पारिवारिक विखण्डन के जन्म दय रहल अछि । रंग रूप शैक्षणिक स्तर सं उत्पन्न विभेद के उमेर के समरूपता के कारण समान वैचारिक भावना के बल पर पाटल जा सकै छै मुदा जौ वैचारिक भावना में सामंजस्य नहि त विखंडन अवश्यंभावी । अतीत में अनेक उदाहरण जे विद्वान के विवाह मुर्ख स्त्री सँ , अमीर घर के बेटी गरीब घर में , बड्ड कुरूप बर के सुंदरी कनिया स़़ विवाह भेल खुब नीक सं दाम्पत्य जीवन निबाह भेल ।जाहि में परिलक्षित भेल जे समवयस होएबाक कारण आपसी सुझबुझ के समानता स सफल रहला । मुदा आधुनिक समय मे कनिक विषमता दरार उत्पन्न करैत छै जे भावना के कमी के परीचायक छै। ताहि हेतु निहोरा जे हमरा लोकनि एहि बिन्दु पर सम्यक विचारोपरांत जोड़ी के निश्चय करी जे सबल पारिवारिक जुड़बंध के मार्ग प्रशस्त करय एतवे निवेदन 🙏🏼


text:
दीवार गंदा करबा पर होएत एफआइआर, प्रशासन उठेलक सराहनीय डेग
दरभंगा रॉक्स सन किछु संगठन करैत रहल छल एहन मांग
प्रचार लेल जगह भेल तय, बाकी परिसर बनल प्रतिबंधित क्षेत्र
दरभंगा । ललित नारायण मिथिला विश्वविद्यालय प्रशासन कामेश्व्रनगर क दीवार पर स्लोगन लिखबा आ पोस्टर सटबा पर प्रतिबंध लगा देलक अछि। एक फरवरी क बाद धरोहर कए गंदा करनिहार एक जेल पठाउल जाएत, ओकरा पर विवि प्रशासन प्राथमिकी दर्ज कराउत। उल्लेखनीय अछि जे दरभंगा रॉक्स सन किछु छात्र संगठन दरभंगा क धरोहर कए सुंदर बना कए रखबा लेल एहन प्रतिबंधन क मांग बहुत दिन स करैत आबि रहल छल। मांग क आलोक मे कुलपति साकेत कुशवाहा पदाधिकारी सब संग बैसार केलाक बाद तय केलथि अछि जे कामेश्वसर नगर क पूरा परिसर कए धरोहर मानि एकरा गंदा करनिहार पर प्राथमिकी दर्ज कराउल जाये। कुलपति कार्यालय प्रकोष्ठ मे पत्रकार स गप करैत कुलपति डॉ साकेत कुशवाहा एहि संबंध मे जानकारी दैत कहला जे विवि सबहक सामूहिक संपत्ति छी, एहन मे सबकए अपन जवाबदेही तय करै पडत। ओ परिसर कए साफ सुथरा आ सुंदर बनेबा लेल छात्र संगठन, शिक्षक, कर्मी, छात्र-छात्र सहित आम लोक स सेहो सहयोग क अपील केलथि। ओ कहला जे एहन नहि जे छात्र संगठन या अन्य संगठन कए अपन गप कहबा स रोकबा लेल इ प्रयास कैल जा अछि। धरनास्थेल जेका परिसर मे किछु स्थयल कए एहि काज लेल चिह्न्ति कैल जा रहल अछि, जतए विभिन्न संगठन अपन अपन प्रचार-प्रसार क सकताह। मुदा पूरा परिसर कए एहि लेल बर्बाद नहि करै देब। ओ कहला जे हुनकर इच्छाा छल जे परिसर कए सुंदर रखबा मे सब सहयोग दथि, एहि लेल ओ बेर-बेर निवेदन केलथि जे परिसर धरोहर जेकां अछि एकरा गंदा नहि कैल जाये, मुदा इ सिलसिला नहि रुकल, एहन मे मजबूरन विवि प्रशासन कए प्रतिबंध लगा दंडात्मिक कार्रवाई लेल बाध्यल हुए पडल अछि। ओ कहला जे छात्र संगठन विवि परिवार क हिस्सा होइत अछि। एहन मे एक दिस छात्र परिसर कए बचेबा लेल गुहार क रहल अछि त दोसर दिस छात्र संगठन परिसर कए गंदा करबा स रोकबा मे प्रशासन कए मदद नहि क रहल अछि। परिसर क सौंदर्यीकरण मे सब कए विवि क सहयोग करबाक चाही। ओ दरभंगाक आम लोक स सेहो एहि मुहिम मे विवि प्रशासन क मदद क गुहार केलथि आ कहलथि जे पोस्टहर सटनिहार आ स्लो गन लिखनिहार कए बुझेबा लेल आम लोक कए सामने एबाक चाही। ओ कहला जे परिसर एतबा सुंदर अछि जे एकरा देखबा लेल दूर दूर स लोक अबैत अछि, मुदा सर्वोच्च न्यायालय आ निर्वाचन आयोग क स्पष्ट निर्देश क बावजूद दीवार कए गंदा करबा मे किछु संगठन कए लाज नहि होइत अछि। ओ कहला जे दीवार क सफाई करेबाक काज जारी अछि आ एहि काज मे विवि कए लाख स ऊपर टका खर्च भ चुकल अछि। विवि लग आंतरिक स्त्रोत एतबा नहि अछि जे सब मास एहन सफाई कैल जा सकए। ओ कहला जे परिसर मे लागल मारवल पर कई ठाम छात्र संगठन स्लोगन लिखबा लेल आयल पेंट क प्रयोग त केने अछि, जे पुताई क बाद सेहो नहि झपा रहल अछि। ओ फरवरी माह मे नैक क प्रस्तावित निरीक्षण क जिक्र करैत कहला जे निरीक्षण स पूर्व विवि मे सफाई आ सौंदर्यीकरण क वृहत्त योजना पर काज चलि रहल अछि।
इ-समाद, इपेपर, दरभंगा, बिहार, मिथिला, मिथिला समाचार, मिथिला समाद, मैथिली समाचार, bhagalpur, bihar news, darbhanga, latest bihar news, latest maithili news, latest mithila news, maithili news, maithili newspaper, mithila news, patna, saharsa


text: मधुबनी। खजौली निवासी प्रदीप कुमार सिंह क पुत्र आदित्य सिंह अखिल भारतीय स्तर पर आयोजित प्रतिष्ठित एम्स क परीक्षा मे २६।वाँ स्थान लावि जिला क नाम उज्ज्वल कयलन्हि अछि। समाहरणालय मधुबनी मे अपर समाहर्ता कार्यालय म् कार्यरत श्री प्रदीप कुमार सिंह क पुत्र आदित्य सिंह होली कन्वेन्ट सीनियर सेकेंड्री स्कूल प्लस टू उच्च विद्यालय से १२वीं परीक्षा उत्तीर्ण कैयलथि आ १० वीं क परीक्षा आई.पी.एस स्कूल से पास कयलन्हि। नीट.क परीक्षा में हिनका ३०५वां रैंक छल जखन की मेडिकल परीक्षा में २५,वाँ। आदित्य क सफलता पर हुनक दादा नरसिंह प्रसाद सिंह, माता मधुबाला सिंह समेत समस्त परिवार प्रसन्नता व्यक्त कयलन्हि अछि।


text:
जानकी स्तोत्र
नीलनीरज-दलायतेक्षणां लक्ष्मणाग्रज भुजावलम्बिनीम्।
शुद्धिमिद्धदहने प्रदित्सतीं भावये मनसि रामवल्लभाम्॥१॥
नीलकमल दल केर सदृश जिनक नेत्र छन्हि, जे लक्ष्मण जीक अग्रज (जेठ भाइ) श्रीराम केर भुजाक अवलम्बन थिकीह, जे प्रज्वलित अग्नि मे अपन पवित्रताक परीक्षा दियए चाहैत छथि, ओहि रामप्रिया श्रीसीता माता केर हम मनहि-मन मे भावना (ध्यान) करैत छी॥१॥
रामपाद-विनिवेशितेक्षणामङ्ग-कान्तिपरिभूत-हाटकाम्।
ताटकारि-परुषोक्ति-विक्लवां भावये मनसि रामवल्लभाम्॥२॥
जिनकर नेत्र श्रीराम जीक चरण दिश निश्चल रूप सँ टिकल रहैत अछि, जे अपन अङ्गकान्ति सँ सुवर्ण केँ मात कय देने छथि तथा ताटकाक वैरी श्रीरामजीक (दुष्ट सभक प्रति कहल गेल) कटु वचन सँ विकल भेल छथि, ताहि श्रीरामजीक प्रेयसी श्रीसीता माँ केर हम मनहि मे भावना (ध्यान) करैत छी॥२॥
कुन्तलाकुल-कपोलमाननं राहुवक्त्रग-सुधाकरद्युतिम्।
वाससा पिदधतीं हियाकुलां भावये मनसि रामवल्लभाम्॥३॥
जे लाज सँ आकुल भेल अपन ओहि मुंह केँ, जेकर कपोल हुनकर बिखरल केश सँ आवृत अछि, मानू जेना चन्द्रमा राहु द्वारा ग्रसल गेला पर अंधकार सँ आवृत्त भेल हो, तेकरा अपन आँचर (वस्त्र) सँ झाँपि रहल छथि, ताहि राम-पत्नी सीताजीक हम मनहि मे भावना (ध्यान) करैत छी॥३॥
कायवाङ्मनसगं यदि व्यधां स्वप्नजागृतिषु राघवेतरम्।
तद्दहाङ्गमिति पावकं यतीं भावये मनसि रामवल्लभाम्॥४॥
जे मोने-मोन ई कहैत जे जँ हम श्रीरघुनाथ जीक अतिरिक्त कियो दोसर केँ अपन शरीर, वाणी अथवा मोनहु मे कहियो स्थान देने होइ त हे अग्ने! हमर शरीर केँ जरा दी कहिकय अग्नि मे प्रवेश कय गेलीह, ताहि श्रीरामजीक प्राणप्रिया सीताजी केँ हम मनहि मे भावना (ध्यान) करैत छी॥४॥
इन्द्ररुद्र-धनदाम्बुपालकैः सद्विमान-गणमास्थितैर्दिवि।
पुष्पवर्ष-मनुसंस्तुताङ्घ्रिकां भावये मनसि रामवल्लभाम्॥५॥
उत्तम विमान मे बैसल इंद्र, रुद्र, कुबेर और वरुण द्वारा पुष्पवृष्टि केर अनंतर जिनकर चरणक खूब नीक सँ (भलीभाँति) स्तुति कयल गेल अछि, ताहि श्रीरामक प्यारी पत्नी श्रीसीता माता केँ हम मनहि मे भावना (ध्यान) करैत छी॥५॥
संचयैर्दिविषदां विमानगैर्विस्मयाकुल-मनोऽभिवीक्षिताम्।
तेजसा पिदधतीं सदा दिशो भावये मनसि रामवल्लभाम्॥६॥
(अग्नि-शुद्धिक समय) विमान मे बैसल रहल देवगण विस्मयविष्ट चित्त सँ जिनका दिश देख रहल छल और जे अपन तेज सँ दसो दिशा केँ आच्छादित कय रहल छल, ओहि रामवल्लभा श्रीसीता माँ केर हम मनहि मे भावना (ध्यान) करैत छी॥६॥
इति जानकीस्तोत्रं समाप्तम्॥


text:
दिल्ली, जुलाई २ अगस्त, २०१५. मैथिली जिन्दाबाद!!
मैथिली साहित्य महासभा दिल्ली द्वारा आयोजित प्रथम विद्यापति स्मृति व्याख्यानमाला मे ‘मिथिलाक नारी नहि छथि बेचारी’ विषय पर पद्मश्री डा. उषा किरण खान द्वारा व्याख्यान कार्यक्रम सफलतापूर्वक संपन्न भेल। एहि कार्यक्रम मे डा. खान द्वारा मिथिलाक नारी कोना अपन सुखायल छाती जाहि मे दूधक एको कतरा नहियो रहला पर अपन बच्चा केँ देशक उच्चतम् पद धरि पहुँचाबैत छथि ताहि बातक उदाहरण दैत वर्तमान मिथिला नारी समाजक अन्तर्शक्तिकेँ सभाक सोझाँ रखैत पुरुष समाज केँ ललकारा देली जे आब अहीं सब पर अछि जे एहि मातृशक्तिकेँ कोना ‘बेचारीपना’ सँ ऊपर लऽ जाइत वर्तमान समयक प्रगतिशीलता केँ नारी-पुरुष एक समान बनैत बढा सकैत छी। एहि कार्यक्रम मे विशिष्ट अतिथि नेपाली मिथिलाक राजविराज सँ दिल्ली पहुँचल करुणा झा मिथिलाक नारीक यथार्थ स्थिति पर आलोचनात्मक संबोधन करैत फेर सँ पुरुष समाजहि पर भार देली जे मिथिलाक नारी ताबत धरि बेचारीपन सँ ऊपर नहि जा सकैत छथि जाबत धरि अहाँ सब अपन कोनो आयोजन मे हुनका पर अग्रभूमिका निर्वहन हेतु भार देबाक संग-संग पूर्ण सहयोग नहि करबन्हि। ओ अपन संबोधन मे पौराणिक इतिहासक संग मिथिला समाजक परंपरागत पिछड़पण पर प्रहार करैत संबोधन केली जे मिथिलाक नारी मे सब सामर्थ्य रहितो सहभागिता न्यून होयबाक कारणे बेचारीपना खत्म भऽ गेल से नहि कहल जा सकैत छैक। संपूर्ण दिल्ली सँ यदि सभागार मे ३०० सँ ऊपर पुरुषक सहभागिता हो आ नारी समाजक सहभागिता मात्र २० सँ ३० रहय तऽ ई बेचारीपना स्वत: अपन विपन्नताक गान अपनहि करबाक उद्धरण रखलीह करुणा झा।
सभाध्यक्ष आ आजुक कार्यक्रम मे अपन अनमोल समय देनिहाइर गोआ केर राज्यपाल महामहिम डा. मृदुला सिन्हा मिथिला समाज मे नारीक भूमिका पर लोकगीत आ लोक-परंपराक अमूल्य स्वरूपक रक्षा केनिहाइर नारीक ओहि रूपक चर्चा केली जाहि मे नारी गीतहि केर माध्यम सँ अपना सहित संपूर्ण पुरुषसमाज पर्यन्त केँ एकटा सद्मार्ग केर उपदेश करैत आइयो सीता समान पतिव्रता आ शक्तिशाली देवी बनि पोषण कय रहली अछि ताहि बात सँ आत्मसात करौली। वास्तव मे प्रमुख अतिथि डा. मृदुला सिन्हा आइ अपन जीवनक प्रखरतम् प्रदर्शन सँ अपनहि प्रिय विषय मिथिलाक लोकगीत आ तेकर स्वरूप सँ कोना मानव समाज केँ सुसभ्य बनेबा मे नारीक योगदान अछि तेकर खुलेआम संबोधन करैत समस्त सभा-सहभागी केँ धन्य-धन्य कय देलीह, ई प्रतिक्रिया समस्त दर्शक द्वारा देल गेल।
सभा मे मैथिलीभाषी प्रशासक सँ लैत अन्य व्यवसायी व सामान्यवर्गक जनसमुदायक भव्यतम् उपस्थिति देखल जा सकैत छल। मुख्य वक्त डा. उषा किरण खान सहित सभा मे आयोजनकर्ताक तरफ सँ अमर नाथ झा आ हेमन्त झा केर संबोधन केर भरपूर सराहना कैल गेल। दिल्ली मे उपस्थित लाखों मैथिल समाज आजुक दिन केँ इतिहास मे स्वर्णाक्षर मे लिखय जाय योग्य कहैत आगामी समय मे नारी समाजक भूमिका महत्वपूर्ण होयत से आश्वासन दैत देखेला। इन्दौर सँ आयल पत्रकार, विद्वान् तथा मैथिली अभियानी पंकज झा कहलनि जे विषय संबोधन सँ लैत मुख्य अतिथिक संबोधन आह्लादकारी छल। निश्चित रूप सँ एकर प्रभाव भविष्य मे कोनो मैथिली कार्यक्रम मे नारी सहित पुरुषक आरो सार्थक सहभागिता सँ स्पष्ट होयत।
कार्यक्रमक आयोजक तथा मैथिली साहित्य महासभा दिल्लीक संस्थापक संजीव सिन्हा आजुक कार्यक्रम सफलताक श्रेय उपस्थित विशाल जनमानस केँ दैत सब किछु मैथिली यानि सीताक विशेष अनुकम्पा केँ देलनि। ओ कहलनि जे ईमानदारिताक संग हमरा लोकनि अपन मातृभाषा आ संस्कृति प्रति समर्पित रहैत एहि तरहक आयोजन करैत रहब। आगामी मातृभाषा दिवस २१ फरबरी २०१६ केँ जतय फेर सँ भव्यतम् आयोजन कैल जायत, तहिना युवा साहित्यकार केँ मैथिली भाषाक संवर्धन-प्रवर्धन हेतु एक लाख रुपयाक नगद पुरस्कार सहित सम्मानित कैल जेबाक शुभ समाचार ओ उपस्थित जनमानस केँ देलनि, सेहो जानकारी मैथिली जिन्दाबाद केँ करौलनि। सभाक संचालन किसलय कृष्ण द्वारा आ स्वागत अभिभाषण हेमन्त झा द्वारा कैल गेल छल। तहिना धन्यवाद ज्ञापन संजीव सिन्हा आ विषय पर विस्तार सँ संबोधन सह-संस्थापक अमर नाथ झा द्वारा कैल गेल।
ज्ञात हो जे एहि कार्यक्रमक आयोजन मिथिलाक नारी केँ अपन आत्मशक्ति सँ परिचित होयबाक लेल कैल गेल छल। एहि मे महिषी (सहरसा) केर दुइ प्रमुख संयोजक अमित आनन्द एवं अमित चौधरी केर योगदान अकाट्य छल। विषय चुनाव, वक्ताक निर्णय आ कार्यक्रमक संपूर्ण प्रारूप आदिक निर्णय अमित द्वय द्वारा कैल गेल छल। आगामी समय मे सेहो हिनका लोकनिक सक्रियता सँ मैथिली समाज विश्वभरि मे एकताक सूत्र मे बन्हेता एहि भावनाक प्रकटीकरण वयोवृद्ध अभिमन्यु खाँ द्वारा कैल गेल।
कार्यक्रम मे उपस्थिति सुप्रसिद्ध मैथिली तथा हिन्दी साहित्यकार गंगेश गुंजन सहित दहेज मुक्त मिथिला केर संरक्षक एवं मैथिली-मिथिलाक विभिन्न अभियान केर जन्मदाता तथा संरक्षक कृपानन्द झा सहित अनेकानेक विभूति लोकनिक रहल। एहिमे हितेन्द्र गुप्ता, श्रीचन्द्र कामत, विनय झा, कौशल कुमार आदिक उपस्थिति महत्वपूर्ण छल। तहिना कतेको रास आइएएस – आइपीएस मैथिल केर उपस्थिति सँ कार्यक्रमक भव्यताक वर्णन शब्द मे नहि कैल जा सकैत अछि, ई उद्गार अमर नाथ झा अपन प्रतिक्रिया मे व्यक्त कएलनि।


text:
डग हमरसल्ड
डग हजल्मार अग्ने कार्ल हम्मरस्क्जोल्ड ( Dag Hjalmar Agne Karl Hammarskjöld (सहायता जानकारी); २९ जुलाई १९०५ – १८ सेप्टेम्बर १९६१) एक स्वीडिश अधिकारी, राष्ट्रीय आर्थिक सलाहकार, कूटनीतिज्ञ, लेखक, नोबेल पुरस्कार विजेता[१], स्वीडिश अकादमीके सदस्य आ संयुक्त राष्ट्रके दोसर महासचिवके रूपमे ओ अपन सेवा देने छल ।[२] उम्मीदवारीके एक लम्बा शृंखलाके बाद जब कोई प्रतिनिधि नै चुनल गेल तब संयुक्त राष्ट्र सुरक्षा परिषदकेद्वारा डग हम्मरस्क्जोल्डके विकल्पके रूपमे चुनल गेल, लेकिन ओ द्वारा १९५७ मे निर्विरोध चुनल गेल । सोवियत संघ उनकर नेतृत्वमे कान्गो समस्याके दौरान गुस्सामे ऐल छल आर सुझाव देने छल कि ई पद पर त्रिकोणीय उम्मीदवारके गठन कएल गेल । एकर विरोध पश्चिमी देशसभद्वारा कएल गेल आर सोवियत संघ उनकर सुझाव मज्बुरीमे लेने छल । हम्मरस्क्जोल्डके मृत्यु उत्तरी रहोडेशियामे हवाई दुर्घटनामे भेल छल तखन ओ कान्गोके लेल एक शान्ति मिशन पर छल ।[३]
प्रारम्भिक जीवन[सम्पादन करी]
डग हम्मरस्क्जोल्डके जन्म स्वीडनके जोन्कोपिन्गमे भेल छल । उनकर बचपनके अधिकांश समय अपसलामे बीतल । सन् १९१४ से १९१७ तक स्वीडनके प्रधानमन्त्री रहल हजल्मार हम्मरस्क्जोल्डके ओ पुत्र छल । उनकर पूर्वज १७औ शताब्दीमे स्वीडन पर राज केने छल ।
सन्दर्भ सामग्रीसभ[सम्पादन करी]
- ↑ http://www.nobelprize.org/nobel_prizes/nobelprize_facts.html
- ↑ Linnér S (२००७), "Dag Hammarskjöld and the Congo crisis, 1960-61" (PDF), Uppsala University, पृ: Page २८।
- ↑ Linnér, S. (2007). Dag Hammarskjöld and the Congo crisis, 1960–61. पृष्ठ २८. उपपसला विश्वविद्यालय (२२ जुलाई २००८)


text:
दरअसल, रेलवे दिस सँ श्रमदानक जरिए जंक्शन पर मिथिला पेंटिंग बनेबाक लेल कलाकार सभकेँ आमंत्रित कायल गेल छल। जाहिक लेल पूरा जिलाक 60 सँ बेसी कलाकार स्टेशन पर मिथिला पेंटिंग बनेबाक इच्छा जतबैत अप्पन नाम स्टेशन अधीक्षक लग दर्ज करेलक।
कलाकार सभक संख्या बेसी होयबाक कारण रेलवे द्वारा कलाकार सभकेँ आठ समूह मे बांटल गेल अछि आओर सभ समूह केँ पेंटिंग बनेबाक लेल जगह सेहो आवंटित क' देल गेल अछि। दरभंगा जंक्शन पर पेंटिंग करबाक लेल पहुंचल कलाकार सेकेंड क्लास वेटिंग रूमक देबाल पूरा तरहे तैयार नहि होयबा सँ कने नाराज देखार देलक, मुदा हुनका सभकेँ एहि बातक ख़ुशी छैन्ह कि हुनका सभक द्वारा बनाओल जे रहल मिथिला पेंटिंग आब दरभंगा आबय जाय बला सभ कियो देखत। एहिसँ हुनका सभक संस्कृति सँ जुड़ल मिथिला पेंटिग केँ प्रचार-प्रसार होयत, जाहिसँ ओहिक लोकप्रियता केँ मजबूती भेटत।


text:
मनीष कर्ण,जनकपुरधाम।२फरवरी २०२२ । मैथिली जिन्दाबाद!! मधेस प्रदेश अर्थात मिथिलाञ्चलमें अहिवर्ष माघ शुक्ल पञ्चमी अर्थात सरस्वती पूजा (वसन्त पञ्चमी) दु दिन मनाओल जाइत। प्रदेशमें शनि आ रवि दिन वसन्त पञ्चमी मनाओल जाऽ रहल अछि। वैह सिलसिलामें सरस्वती पूजाकेँ मध्यनजर करैत अखनि कुम्हार समुदाय मूर्ति बनाब अधिक व्यस्त देखाई दैत छथि । ओ समुदायक सदस्यसभ मूर्ति बनाएबाक लेल करिब दुई सप्ताह सऽव्यस्त देखबा आबि रहल छथि ।
जनकपुरधाम उपमहानगरपालिकाक करिब १८ स्थानमें मूर्तिकारसभ दिनरात मूर्ति बनाब लेल व्यस्त छथि। जनकपुरधामक शुक्रबारी हटिया, विद्यापति चौक, क्याम्पस चौकलगायत विभिन्न क्षेत्रमें रहल मूर्तिकारसभ काममें व्यस्त छथि। मूर्तिकार उत्तिमलाल पण्डितक अनुसार आनसाल ओ सभ सरस्वती पूजाक समयमें करिब एक सय सऽ बढी मूर्तिसभ निर्माण करैत छलाह मुदा अखनि करिब ५० टा मूर्ति मात्र सेहो बिक्री वितरणमें समस्या उत्पन्न भेल हुनक कथन छनि ।कोरोना संक्रमण सऽ पहिने मूर्ति बनाऽक अधिक आयआर्जन भेल रहितो अखनि परिस्थिति बदलल हुनक कहब रहल छनि ।पण्डितक अनुसार विगतमें प्रतिमूर्ति अधिकतम ४० हजार रुपैयाँ लऽक न्यूनतम पाँच हजार रुपैयाँधरि बिक्री भेल बतोलथि ।मिथिलाञ्चलमें मनाबबाला प्रायः चाडपर्वमें माटि सऽ निर्मित कलात्मक मूर्तिक प्रयोग काएल जाइत अछि।


text: खगड़िया, मिथिला मिरर: खगड़िया जिलाक मुफ्फसिल थाना क्षेत्रक कुमहरचक्की गाममे आपसी विवादमे पति अपन पत्नी आ दुनु बेटीकें गोली मारि हत्या क’ देलक। गोली लगबाक कारण तीनूक मौत घटनास्थलपर भ’ गेलनि। एहि हत्याकांडसँ पूरा गाममे सनसनी पसरि गेल अछि। घटनाक सूचना भेटला पर पुलिस मौका–ए–वारदात पर पहुँचि आरोपीकेँ गिरफ्तार क’ लेलक। मृतकमे आरोपीक पत्नी पूजा देवी आ बेटी मीनाक्षी कुमारी आओर सोनम कुमारी छथि। एहन बताओल जा रहल अछि जे कुनो बात ल’ भोरमे पति-पत्नीक बीच बकझक भेल छल जकर बाद मामला शांत भ’ गेल, मुदा थोड़ेक कालक बाद गोलीक तड़-तड़ाहटसँ पूरा गाममे हाहाकार मचि गेल। गोलीक आवाज सुनि जखन लोक सभ पहुंचला त’ देखलाह जे मिठठू अपन पत्नी आ दुनु बचियाकेँ गोली मारि देने छल। बादमे गामक लोकसभ एहि घटनाक सूचना पुलिसकें देलखिन। सूचना पाबि पुलिस मौका–ए–वारदातपर पहुँचि तीनू लाशके अपन कब्जामे ल’ पोस्टमार्टमक लेल पठा देलक। पुलिस एहि घटनाकें आरोपी मिठठू कुमारसँ पूछताछ क’ रहल अछि। समाचार लिखबा काल धरि घटनाकें अंजाम किएक देल गेल तकर कुनो स्पष्ट कारण सामने नै आएल छल।


text:
दरभंगा क 171 स्कूल मे मैथिली क मात्र 7टा शिक्षक
पटना । राष्ट्रीय आ अंतरराष्ट्रीय मसला पर गंभीर चिंतन क बीच एकटा उम्मीद जेकां दरभंगाक विधायक स्थानीय समस्या कए विभिन्न मंच पर उठबैत रहैत छथि। इ दरभंगा लेल नहि अपितु पूरा मिथिला लेल एकटा सुखद परंपरा क शुरुआत कहल जा सकैत अछि। एहि क्रम मे दरभंगा क संजय सरावगी विधानसभा मे मैथिली शिक्षक क मामला उठेलथि। हुनक कहब छल जे दरभंगा प्रमंडल मे चलि रहल 171 विद्यालय मे मैथिली क केवल 7टा शिक्षक अछि, जखनकि इ भाषा आब संविधान क आठम अनुसूची मे शामिल अछि। शिक्षा मंत्री पीके शाही बेर बेर कहि रहल छलाह जे बेसी शिक्षक क नियुक्ति लेल पदसृजन करै पडत। एहि पर दरभंगा जिला क विधायक आ नेता प्रतिपक्ष अब्दुल बारी सिद्दीकी पूछलाह जे आखिर एहि मे दिक्कत की अछि? मंत्री कहला जे पदसृजन क प्रयास कैल जाएत।
संजय सरावगी आ अब्दुल बारी सिद्दीकी क मैथिली प्रेम देख मधुबनी जिला क विनोद नारायण झा सेहो सक्रिय भेलाह आ कहला जे इ कोन तरीका अछि जे बांग्ला भाषा लेल 250 शिक्षक क नियुक्ति भ रहल अछि, उर्दू भाषा मे सेहो पर्याप्त संख्या मे शिक्षक नियुक्त कैल जा रहल अछि आ मैथिली क संग इ उपेक्षा ..? एकर मंत्री कोनो उत्तर नहि द सकलाह ।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
पटना । बिहार मे कईटा नव शहर बनबाक बाट साफ भ गेल अछि। एहि लेल बिहार सरकार कई साल स प्रस्तावित बिहार अरबन प्लानिंग एंड डेवलपमेंट योजना 2012 कए पारित क देलक अछि। सरकार प्रदेश मे शहरीकरण कए तेज करबा लेल एहि योजना कए पारित केलक अछि। एकर पुष्टि करैत नगर विकास मंत्री डा. प्रेम कुमार क कहब अछि जे शहर पर बढि रहल दबाव आ राष्ट्रीय शहरी अनुपात कए मद्देनजर सरकार बिहार अरबन प्लानिंग 2012 कए मूर्त रूप देलक अछि। पैघ-पैघ शहर क बगल मे एकटा नव शहर बसेबाक योजना अछि। जेकरा लेल विकास आयुक्त क नेतृत्व मे एकटा कमेटी बनाउल गेल अछि। ओहि मे 26टा विभाग क अधिकारी शामिल छथि। प्रथम चरण मे 11टा नगर निगम आ 42टा नगर परिषद क सर्वे क काज शुरू कैल गेल अछि। उक्त योजना क तहत नव जे शहर बसत ताहि मे यातायात, स्वास्थ, पार्किंग, बिजली सहित मूलभूत सुविधा क अलावा नव रूप मे विकसित सेहो कैल जेबाक योजना अछि।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
कैल्हिक खबैर डॉक्टर सभक बयान आओर अनुमंडल पुलिस पदाधिकारी केर संदेह पर आधारित छल। डॉक्टर सभक मुताविक नाबालिग केँ मौत गुप्त अंग सँ बहुत बेसी ब्लडिंग भेलाक कारण भेल छल। मुदा शव केँ पोस्टमार्टम भेलाक बाद नाबालिग संग दुष्कर्म होयबाक बात गलत साबित भेल।
अपने केँ बता दी एहि घटना सँ आक्रोशित लोग सभ कैल्हि सड़क जाम करी पुलिसक विरुद्ध खूब नाराबाजी केना छल। पुलिसक डॉग स्क्वाडक टीम सेहो कातिलक तलाश करबाक खूब प्रयास केलक। एहि क्रम मे पुलिसक हाथ एक अहम सबूत आयल जाहिक बाद ई मामला सुलझबा मे कनिको देर नहि लागल।
एक वीडियो पुलिसक हाथ लागल अछि जे ओहि समय बनाओल जे रहल छल जखन सरस्वती प्रतिमाक भसान काल किछु युवक ट्यूब लाइट केँ अप्पन शरीर पर तोड़ैत छल। पुलिस आओर मिडिया केँ हाथ आयल वीडियो मे अस्पस्ट रूपसँ आवाज आएब रहल अछि कि एक युवक पूछी रहल छथि जे की भेलै? दोसर कहैत छथि एक लड़की केँ बहुत खून बैह रहल छै। ऐहिक बाद वीडियो मे अस्पस्ट रूपसँ आवाज आएब रहल अछि सभकियो एहिठाम सँ जल्दी सँ जल्दी भागु आओर ट्रेक्टर सेहो तेजी सँ भागे लागल।
दरअसल सरस्वती प्रतिमाक विसर्जन काल भीड़ मे किछु युवक ट्यूब लाइट केँ अप्पन शरीर पर तोड़ैत छल आओर एहि दौरान उक्त लड़की केँ जांघ लगक एक नस ट्यूव लाइटक टुकड़ा सँ कटी गेल आओर ब्लडिंग होमे लागल जाहिक बाद सभ युवक ओहिठाम सँ पड़ा गेल आओर लड़की सड़क कात तड़पैत रही गेली। बहुत देरक बाद किछु अनजान लोग सभ लड़की केँ अस्पताल पहुँचेलक मुदा एहि दरमियान शरीर सँ काफी खून बहबाक कारण लड़की केँ मौत भ' गेल।
मधुबनी पुलिस अधीक्षक दीपक वरनवाल कहलनि कि पोस्टमार्टम रिपोर्टक मुताबिक लड़कीक मौत अत्यधिक खून बहबाक कारण भेल अछि। एहि मामला मे सभ अभियुक्तक पहिचान भ' गेल अछि, जल्दे सभ अभियुक्त केँ गिरफ्तार कायल जायत। चुकी सभ अभियुक्त लड़की केँ घायल अवस्था मे छोड़ी पड़ा गेल छल ऐहिकलेल हुनका सभक विरुद्ध हत्याक मामला दर्ज कायल जायत।


text:
ज्याकलिन फर्नान्डिज
ज्याकलिन फर्नान्डिज (जन्म ११ अगस्त १९८५) एक श्रीलङ्काली अभिनेत्री, पूर्व मोडल, आ सन् २००६ कऽ मिस युनिभर्स श्रीलङ्का प्रतियोगिताक विजेता छी जे मुख्यतया बलिउड चलचित्र उद्योगमे अभिनय करैत अछि। सन् २००९ मे ओ 'अलादिन' चलचित्रसँ बलिउड क्षेत्रमे पदार्पण केनए छल आ ओकर बाद ओ एहि उद्योगमे अप्पन करियर स्थापना करऽमे सफल भेल अछि। क्यानडेली, श्रीलङ्काली आ मलेसियाली मूलक बहुजातीय परिवारमे जन्मल, फर्नान्डिज बहराइनमे पलल बढ़ल छल। सिड्नी विश्वविद्यालयसँ आमसञ्चार विषयमे स्नातक केलाक बाद ओ श्रीलङ्कामे टेलिभिजन रिपोर्टरक रूपमे काज केलाक बाद ओ मोडलिङ उद्योगमे प्रवेश केनए छल। ओ सन् २००६ मे मिस युनिभर्स श्रीलङ्काक ताज जीतने छल आ ओ मिस युनिभर्स २००६ मे देशक प्रतिनिधित्व केनए छल।
जीवनी[सम्पादन करी]


text:
साहित्य
मैथिली सँ हमरा बहुत बेसी लगाव अछि
नेपाली, मारवाड़ी, हिन्दी, मैथिली, भोजपुरी आदि अनेकन भाषा मे साहित्यिक सृजन कयनिहार बहुचर्चित व्यक्तित्व श्री लक्ष्मण नेवटिया जी काल्हि मैथिली साहित्यिक अभियानक छठम् मासिक गोष्ठी मे अपन विचार व्यक्त करैत बजलाह – “मैथिली सँ हमरा बहुत बेसी लगाव अछि।” मैथिली भाषा-साहित्यक इतिहास आ ऐतिहासिक स्रष्टा विद्यापति सँ प्रेरित श्री नेवटिया जी काल्हि अपन मैथिली कविता सेहो प्रस्तुत कयलनि –
१. आउ किछु दिन बैसू – संग संग में
– लक्ष्मण नेवटिया, विराटनगर-९
रंगिगेल अछि बिराटनगर
मैथिलीभाषा शिरोमणि
वाणीदाता भाग्यविधाता
विद्यापतीके नवरंग रंग में
आब किछु नया कर’ के अछि
नवीन उमंगित तरंग में।
अहां अपन डम्फा बजाएब
आ हम अपन
त लय राग सब बिगड़ि सकैत अछि
तेँ समय ऐखनहुँ अछि!
छोड़िकय अपन-अपन अहंकार
मैथिली भाषा उत्थानक प्रतीक बनू
सत्यनिष्ठ ओ निर्भीक बनू
मैथिली भाषा साहित्य के
प्रचारक लेल
बिसरि मतभेद
आ बिसरि मनक भेद।
अहम् तामस विषाद नाश कय
अहाँ हमरा दिलमें
हम अहाँक दिलमें
आउ किछु दिन बैसू
संग संग में,
तखन मैथिलीक गुण जगत गायत
उत्साह उमंग में
नव तरंग में – रसरंग में।
श्री नेवटिया जी स्वयं मारवाड़ी मातृभाषाभाषी विराटनगर मे मैथिली भाषाक निरन्तर अभियान देखिकय अपन मातृभाषा लेल कार्य करब आरम्भ करबाक बात सेहो कहलनि, आइ ओ राष्ट्रीय संयोजक थिकाह मारवाड़ी भाषाक। मैथिली भाषाभाषी बीच कइएक दशक सँ विभिन्न साहित्यिक अभियान सब मे अबैत-जाइत ओ जे देखलनि, ताहि पर संवेदना सँ भरल रचना लिखलनि।
मैथिली भाषाभाषी हुनकर कविताक मर्म बुझि एक बेर फेर मैथिली केँ ओतबे समृद्ध भाषा बना सकता की?
हरिः हरः!!
२. जय विद्यापति ! जय जय मैथिली!!
– लक्ष्मण कुमार नेवटिया, विराटनगर-९
हीराकार समाज मैथिली, कोटि कोटि जन जन के भाषा ।
जइमें प्रस्फुटित करौलनि विद्यापति, अपन वाणी विचार अभिलाषा ॥
चहुदिशिमें जन जुबानमें, जे माध्यम अछि अभिव्यक्ति के ।
जाहि में साहित्य सृजन भेल अछि, भावना मनके व्यक्ति व्यक्ति के ॥
मैथिली अछि साँस मैथिल के, सत्यम शिवम् सुन्दरम् समाहित ।
धन्य विद्यापति एहि भाषामें, अपन पदावलि कयलनि संरचित ॥
ओएह ललिता रसखान मैथिली, सरल मधुर अछि अलबेली अछि ।
महल झरोखा चढिकए बजलथि, माटिक आँगन खेलने छथि ॥
विद्यापति जी मैथिली भाषा में, विचार क्रान्तिक विगुल बजौलनि।
अंधकारमें जनहित खातिर, मैथिली घी से दीप जरौलनि ॥
सब भावक अभिव्यंजन एहिमें, निहित अछि निर्मलतम क्षमता ।
ललित कला के मुदुविलासमें, के करि सकत एकर समता ॥
हमर अछि संस्कार मैथिली, मैथिल के अधिकार मैथिली।
राष्ट्रक अछि श्रृंगार मैथिली, जय विद्यापति जय जय मैथिली ॥
जीवन के मुसकान मैथिली, एकता के अभियान मैथिली ।
विद्यापतिक गुणगान मैथिली, जय विद्यापति जय जय मैथिली ॥
सम्पूर्ण अछि विज्ञान मैथिली, मैथिल के अभिमान मैथिली ।
वीरान में उद्यान मैथिली, जय विद्यापति जय जय मैथिली ॥
भूत भविष्य वर्तमान मैथिली, शक्तिमान बर्द्धमान मैथिली ।
मैथिल के सम्मान मैथिली, जय विद्यापति जय जय मैथिली ॥
हमरा लोकनिक प्राण मैथिली, भाषामें अछि प्रधान मैथिली ।
मैथिल के पहिचान मैथिली, स्वीकार करु प्रणाम मैथिली ॥


text: नई दिल्ली। कोसी पर पुल बनि कए तैयार अछि आ छह फरवरी कए एकर उदघाटन सेहो तय अछि। मुदा एखन धरि तय नहि भ सकल अछि त एहि पुलक नाम। दू भाग मे बंटल मिथिला कए जोडि रहल इ पुल क सपना सब देखलक। 1934 मे भवटियाही स्टेशन कए जमीन मे समा गेला स टूटल संपर्क लाख प्रयासक बावजूद एखन धरि नहि जुडि सकल छल। मिथिला लेल इ मात्र एकटा पुल नहि छी, इ ओकर सांस्कृतिक, सामाजिक आ आर्थिक पुनर्स्थापन छी। एहन मे एहि पुलक नाम पर मंथन जरूरी भ जाइत अछि। ओना त एहि पुलक खाका दरभंगाक पूर्व सांसद आ मिथिला पुत्र ललित नारायण मिश्र खींच गेल छलाह, मुदा एकरा एहि रूप त अनबा मे झंझारपुर आ सहरसाक तत्कालीन सांसदक योगदान उल्लेखनीय अछि। हिनके दूनू गोटेक जिद पर इ सडक एहि दिस स गेल, नहि त इ सडक बरौनी द कए जाइत छल। मिथिलाक एहि इच्छा कए स्वीकार करि तत्कालीन प्रधानमंत्री अटल बिहारी वाजपेयी एहि पुल क शिलान्यास केलथि। देर सबेर आइ इ पुल नामकरण संस्कार लेल तैयार अछि। एहि पुलक नामकरण क चर्चा क बीच मधुबनीक सांसद हुक्मदेव नारायण यादव एकटा पत्र केन्द्रीय सड़क परिवहन आ राजमार्ग मंत्री कए लिखलथि अछि। अपन पत्र मे ओ मंत्रालय स आग्रह केलथि अछि जे कोसी महासेतु क नामकरण कोनो मिथिलाक विभूतिक नाम पर कैल जाए। मंत्री कए लिखल पत्र में सांसद किछु नाम क सुझाव देलथि अछि जाहि मे आयाची-मंडन सेतु आ ललित सेतु शामिल अछि। दोसर दिस मैथिलीक प्रख्यात गीतकार आ गायक चंद्रमणि क कहब अछि जे पुलक नाम मिथिला सेतु राखल जाए। ओ कहला अछि जे दू भाग मे बंटल मिथिला कए जोडनिहार एहि पुलक नाम मिथिला सेतु हेबाक चाही। दू भाग मे बंटल मिथिलाक दर्द कए अपन लेखन मे उतारनिहार पत्रकार गिरींद्र नाथ क एहि संबंध मे साफ कहब अछि जे नाम किछु राखि देल जाए मुदा पुल चालू भ जेबाक चाही। हुनक कहब अछि जे कहीं नाम पर उठल विवाद स पुलक उदघाटन नहि प्रभावित भ जाए। श्री झा क कहब अछि जे जेकर नाम पर रखबाक छैक राखि द ..मुर्दा-जीवित…सबटा स्वीकार अछि..खाली चालू क देल जाए इ पुल भाई,,,एनएच 31 स दरंभगा जाइत-जाइत हम पूर्णिया क मैथिल सब थाकि जाइत छी।. पुल चालू भ जाए त चट द पहुंच जायब गाम…। एहिना युवा दयाकांत क कहब अछि जे पुलक लेल सबस सुंदर नाम अयाची-मंडन सेतु होएत। दूनू महान विभूति छथि आ दूनू पूर्वी आ पश्चिमी भाग क प्रतिनिधि विद्वान सेहो छथि। शिक्षक आभाष आनंद क कहब अछि जे पुल क नामकरण लेल विद्यापति पर सेहो विचार कैल जाए। विद्यापति मिथिलाक एकटा सांस्कृतिक दूत छथि आ एखनो मिथिला कए एक सूत्र मे बांधि रखनिहार छथि। लोक बीच एहि नामकरण पर चर्चा त तखन धरि चलैत रहत जखन धरि एकर नामकरण नहि भ जाइत अछि। भ सकैत अछि इ चर्च ओकर बाद सेहो चलैत रहए। मुदा एतबा जरूर आम राय बनल जा रहल अछि जे एहि सेतु क नाम कोनो मैथिलक नाम पर राखल जाए। निश्चित रूप स इ मांग उचित अछि।


text:
करियन, समस्तीपुर। फरबरी २७, २०१६. मैथिली जिन्दाबाद!!
अपन सभक सांस्कृतिक परंपरा सबल रहल अछि । अवसर कोनो होइ हम सब गीत-नाद आ नाटक कैये लैत छी । मुदा आइ-कल्हि नाटक नै जेकाँ देख रहल छी ।एहन विषम परिस्थितिमे जत’ नाटक बंद जकाँ भ’ गेल अछि, महिलाक मंच धरि जएबाक मने हम सब किदन-कहाँदन सोच’ लागै छी । एहन समयमे उदयनाचार्यक भूमि करियनक मध्य विद्यालयमे गणतंत्र दिवसक अवसरपर गामक छोट धिया (बेटी)वर्ग द्वारा कएल गेल नाटक केर चर्चा खूब सराहल जा रहल अछि ।
करियन गाम केर उपरोक्त विद्यालय मे मात्र छात्रा सबहक सहभागिता मे प्रस्तुत कैल गेल नाटक “गोबर गणेश” एहेन रंग जमेलक जे थपड़ी बजबैत-बजबैत लोकक हाथ लाल भ’ गेल छल ।
ई नाटक एहि विद्यालयक शिक्षक सह मैथिली कवि-गीतकार-लेखक अमित मिश्र एवं शिक्षिका कृष्णा कुमारी केर निर्देशन मे भव्यतापूर्वक मंचन कैल गेल । नाटक मे एकटा लड़की परबतिया केँ केन्द्र मे राखल गेल अछि जकरा तोतर लागै छै । ओ ठीक सँ उच्चारण नै क’ पाबैत अछि आर स्कूल मे ओकर एहि कमजोरीक चलते ओ सब उपेक्षित रहैत अछि । शिक्षक धरि ओकरा किछु सिखाबैक बदले ओकर समय-समय पर मजाक उड़बैत छथि । मंदबुद्धि हेबाक कारणे सहपाठी सब तिख शब्द मे ओकरा खिसियाबैत कहैत अछि –
“हे गे परबतिया, छौड़ी बतहिया
कथी खा क जनमेलकौ बपहिया
फाटल छौ अंगा ओढ़नी छौ गंदा
खोंता छौ केश तै मे भेलौ उजहिया
लिख’ नै आबै छौ, पढ़’ नै आबै छौ
बच्चा सँ हेबें जुआन आब कहिया”
तंग आबि क’ परबतिया पढ़नाइ छोड़ि दैत अछि । एहि बीच एकटा संगी सुहानी ओकर कमीपर ध्यान दय ओकरा पढ़ाबय लगैत अछि । संगी सँ साहस पाबि ओ 26 जनवरीक अवसरपर अंग्रेजी मे भाषण दैत अछि । परबतियाक बतहपनी आ तोतर भरल बाजब खूब गुदगुदबैत अछि ।
एहि नाटकक मुख्य किरदार सबहक भूमिका विष्णु प्रिया, साक्षी, दिव्या, काजल, कोमल, प्रिया, शुभम, मनखुस, सोनाली, पल्लवी, मनीषा, सोनी संग अन्य छत्रा सब बखूबी निभेलनि अछि । एहि सँ पहिनहु गामक बेटी सब द्वारा कतेको मैथिली नाटकक मंचन कैल जा चुकल अछि ।
मैथिली नाटक आ करियन गामक ऐतिहासिक पृष्ठभूमिः शिव कुमार झा टिल्लू संग वार्ता
करियन गामक संस्कार जखन उदयनाचार्य समान दिग्गज दार्शनिक सँ होएत अछि तऽ अन्त सेहो गोविन्द पाठक समान राष्ट्रीय स्तरक सिने हास्य कलाकार आ शिव कुमार झा, स्वयं अमित मिश्रा आ बाल मुकन्द पाठक सहित अनेकानेक कलमवीर सब सँ निरन्तरता पबैत अछि। साहित्य-गीत-संगीत-सत्संग मे शिव कुमार झा ‘टिल्लू’ उदयनाचार्य सँ एखन धरि करीब १७ गोट स्ष्टाक सूची तैयार रहबाक बात कहैत छथि। मिथिलाक आरो-आरो गाम मे करियनक नीक संस्कार सँ प्रगतिशीलता आबय यैह संदेश एहि समाचारक मूल उद्देश्य अछि।
शिव कुमार झा ‘टिल्लू’ एहि आयोजन पर निर्देशकद्वय केँ बधाई दैत स्मरण करैत कहैत छथि जे हमर गाम मे नाटक परंपरा बहुत प्राचीन अछि। उदयन नाट्यकला परिषद् १९४०-५० केर दशक सँ मैथिली नाटक मे सक्रिय रहल। आब तऽ पैघ नाटक नहि होइछ, मात्र करियन स्कूल पर बच्चा सब सरस्वती पूजा, गणतंत्र दिवस आ स्वतंत्रता दिवस मे छोटछीन नाटकक मंचन करैत अछि। पहिने ४-५ पर्दा पर सब पाबैन तिहार विशेष कय केँ दुर्गा पूजा, दीवाली आ सरस्वती पूजा मे बहुत नीक नाटक सभ होइत छल। मैथिली भाषाक महान् कवि ओ गीतकार पिता कालीकान्त झा बुच केँ सेहो स्मृति मे अनैत शिव कुमार भाइ कहैत छथि जे धर्मशत्राचार्य केर चर्चित मंचन १९७८ ई. मे भेल छलन्हि, मुदा ओहि नाटकक पान्डुलिपि पता नहि चलि रहल अछि।


text:
दरभंगा । ललित नारायण मिथिला विश्वविद्यालय क कुलपति प्रो.सुरेंद्र कुमार सिंह क अध्यक्षता मे शुक्र दिन संबंधन एवं न्यू टीचिंग प्रोग्राम कमिटी क बैसक भेल। बैसक मे मधुबनी स्थित एक बी एड कालेज मे एम एड क पढ़ाई क लेल स्थाई संबंधन क अनुशंसा क संग संग अन्य निर्णय सब लेल गेल।
आगत सदस्य सबहक स्वागत इंस्पेक्टर आफ कालेजेज डा. के सी सिंह कयलन्हि। कुलपति क अनुमति सँ कार्यवाही प्रारम्भ कय सर्वप्रथम दिनांक 16 -02- 18 क बैसक क कार्यवृति के संपुष्ट कयल गेल। मिल्लत टीचर्स ट्रेनिंग कालेज,मधुबनी क एम एड 18- 20 सत्र स स्थाई संबंधन क स्वीकृति देल गेल। जाँच टीम क रिपोर्ट आलोक मे लूटन झा कालेज, ननौर, मधुबनी के 2019 -22 सत्र से स्थाई संबंधन देबाक निर्णय लेल गेल। ए एन डी कालेज, शाहपुर पटोरी मे बी एड कोर्स 18 -20 सत्र से चलेबा क अनुमतिभेटलैक। विधि महाविद्याँय, समस्तीपुर के बार काउंसिल भेटल अनुमति क आलोक मे 2018 -29 क लेल अनुमति देल गेल। अन्त मे धन्यवाद ज्ञापन सीसी डी सी डा. मुनेश्वर यादव कयलाह। बैसक मे डीन विज्ञान डा. उपेन्द्र कुमार, मानविकी संकायाध्यक्ष डा. मनोज कुमार झा, कामर्स क डीन डा अजित कुमार सिंह,.फाइन आर्ट्स कसंकायाध्यक्ष डा.लावन्रकीर्ति सिंह काव्या, सोसल साइन्स क डीन डा. धनेश्वर प्रसाद सिंह, सिंडिकेट सदस्य प्रो. एन के अग्रवाल, डा. डु. एन. पासवान उपस्थित छलाह।


text: बोधगया (गया) । बिहार दिवस पर गया अंतरराष्ट्रीय हवाई अड्डा पर विभिन्न देश स आयल विदेशी पर्यटक कए परंपरा क अनुसार भव्य स्वागत कैल गेल। हवाई मार्ग स आयल विदेशी पर्यटकों कए महाबोधि विद्यापीठ क छात्र-छात्रा आरती उतारि आ तिलक लगाकए स्वागत केलथि। हवाई अड्डा पर आश्चर्यजनक स्वागत देखि कईटा विदेशी पर्यटक हतप्रभ छलाह। स्वागत लेल तत्पर लोक सब पर्यटक कए बुझेलथि जे भगवान बुद्ध, भगवान महाविहार सहित कईटा विभूति क इ भूमि बिहार राज्य क आज स्थापना दिवस मना रहला अछि। हवाई अड्डा पर स्वागत समारोह जिला प्रशासन क पहल पर बोधगया महाबोधि मंदिर प्रबंधकारिणी समिति, बोधगया होटल एसोसिएशन आ ट्रेवल्स एसोसिएशन क संयुक्त तत्वावधान मे कैल गेल छल।


text:
मैथिली साहित्यक काल विभाजनक समस्या सँ सबगोटे परिचित छीहे । डॉ. जयकान्त मिश्र जीक अनुसार प्राचीनकाल वा आदिकाल 1600 ई. धरि, मध्यकाल 1860 ई. धरि आ आधुनिककाल 1860 ई. सँ अद्यपर्यंत अछि । एहि अनुसार जे नाटक जाहि काल मे रचल गेल से ताहि कालक कहाओत । बेसी नाटक मध्यकाल मे रचल गेल अछि, तेँ मैथिली साहित्यक मध्यकालक ‘नाटककाल’ सेहो कहल जाइत छैक । एहि कालखंड मे लिखल नाटक केँ ‘किरतनिया नाटक’ नाम सँ संज्ञापित कयल गेल अछि । आलोचक लोकनि मैथिली नाटकक तीन धारा मानैत छथि । एहि तीनू धारा – किर्तनिया, नेवारी आ अंकीया नाटक केँ मिला क’ लगभग सय टा सँ बेसी नाटक उपलब्ध अछि ।
हमसब जनैत छी, जे प्रथम आधुनिक मैथिली नाटकक रचना 1905 ई. मे पं. जीवन झा रचित सुंदर संयोग सँ भेल अछि । उक्त आलेख प्राचीन नाटकक मंचीय पक्ष केँ ध्यान मे राखि लिखल जा रहल अछि, तेँ प्रथम आधुनिक नाटक सँ पहिने रचित सभ नाटक केँ ‘प्राचीन नाटक’ मानि विमर्श कयल गेल अछि । अर्थ ई जे एहि आलेख मे प्राचीन नाटकक रूप मे आदिकाल आ मध्यकालीन दुनू कालावधि मे रचित नाटकक समावेश कयल गेल अछि ।
देशक आजादी सँ पहिने प्राय: सभ भाषा मे आधुनिक रंगमंचक शुरुआत भ’ चुकल छल, मुदा सौंसेक आधुनिक रंगमंच पारसी रंगमंचक प्रभाव सँ बंचित नहि रहि सकल छल, ताहि समय रगकर्मी लोकनि पुन: अपन भाषाक प्राचीन नाट्य परंपरा, नाट्य रचनासभक पुनर्पाठ वा पुनर्प्रयोग प्रारम्भ केलाह संगहि शास्त्रीय संस्कृत नाटक यथा – अभिज्ञान शाकुंतलम, मृच्छकटिकम, मुद्राराक्षस आदि नाटकक मंचन नव-नव युक्तिकसंग प्रारम्भ कयल । भारतक लगभग सभ क्षेत्रक रंगकर्मी रंगनिर्देशक अपन प्राचीन नाटकपर गौरवबोध करैत ओकर पुनर्पाठ तैयार क’ क’ मंचपर अनबाक प्रयास करैत रहलाह । जाहि सँ हुनक प्राचीन नाटकक नव-नव आयाम पल्वित पुष्पित होइत रहल । हुनका सबहक प्रत्यक्ष प्रयास, अपरोक्ष रूपे हुनकर रंगमंच, साहित्य आ समाज केँ मजबूत करैत रहल । एहिठाम हमर मैथिली रंग निर्देशक पछुआ गेलाह, ई कही जे प्रारम्भो नहि केलाह । किछु प्राचीन आ संस्कृत नाटकक पुनर्पाठ, टीका - टिप्पणी तैयारो भेल मुदा रंगकर्मी लोकनि ओहू प्रयास केँ नकारैत रहलाह । जकर परिणाम नवपीढ़ी एखन तक भोगि रहल अछि । जे मैथिली रंगमंच प्राचीनकाल मे सब सँ समृद्ध छल, से रासि टूटि गेल आ हमर रंगमंच एखन तक झखाइते रहि गेल ।
वर्ष 1986 ई. मे डॉ. शशिनाथ झा ‘विद्यावाचस्पति’ अपन अथक प्ररिश्रम सँ 1300 ई. सँ 1900 ई.क बीचक उपलब्ध नाटक मे लगभग सोलहटा प्राचीन नाटकक संकलन मिथिला समाजक सोंझा रखलाह । कामेश्वर सिंह दरभंगा संस्कृत विश्वविद्यालय सँ प्रकाशित एहि पुस्तक ‘मिथिला-परंपरागत-नाटक-संग्रह’ सँ हजारो शोधार्थी लाभ उठेलाह । मुदा, जाहि मैथिल रंगसमाज केँ एहि सँ लाभ उठेबाक बेसी बेगरता छलनि से वंचित रहि गेलाह । एखनतक हमरासभक समक्ष सय टा सँ बेसी प्राचीन मैथिली नाटक उपलब्ध अछि, जाहि मे मात्र चारि-पाँच टा नाटकक मंचन हम सभ क’ सकलहुँ अछि । आश्चर्यक बात ई जे नेपाल जाहि ठाम सब सँ बेसी मध्यकालीन मैथिली नाटकक रचना भेल, जाहिठाम मिनाप, जनकपुर (मिथिला नाट्य-कला परिषद) सन सशक्त संस्था अछि, ओहू ठाम सँ पिछला 20-25 साल मे कोनो प्राचीन मैथिली नाटक मंचनक सूचना नहि अछि, ई हमर अज्ञानतो भ’ सकैत अछि मुदा तकर कम्मे चांस । मैथिली रंगसंस्था मे श्रेष्ठ भंगिमा, पटना सेहो मात्र एकटा प्राचीन नाटक पारिजात हरणक मंचन क’ सकलाह अछि, तखन दोसर संस्था सँ की अपेक्षा राखल जायत ? अन्य संस्था सेहो मात्र धूर्त्तसमागम नाटक मंचित क’ प्राचीन नाटक मंचन केँ तिलांजलि द’ देलाह अछि । मुदा तैयो ई सभ संस्था धन्यवादक पात्र अछि । बाँकी सब प्राचीन नाटक एखनो तक किताबक पन्ने मे छपल रहि गेल अछि । अन्य कतेको तथाकथित स्वनामधन्य रंगनिर्देशक लोकनि मैथिलीक प्राचीन नाटकक मंचन मे अपन हाथ पकाक’ देखार – चिन्हार नहि हुअ’ चाहैत छथि । पूर्व मे मैथिली नाटकक केंद्र रहल कोलकाता एहि मामला मे सहो चुप्पी सधने रहल । दरभंगा, मधुबनी के त’ कोनो बाते नहि हुए ।
हालहि मे एकटा प्राचीन नाटक प्रकाशित भेल अछि ‘रामभद्रशर्माकृत हरिश्चन्द्रनृत्यं’ (मल्लकालीन मैथिली नाटक) । मैथिली रंगकर्मी केँ एहि बात केँ गंभीरता सँ लेब’ पड़तनि, जे कोनो प्राचीन नाटक कतेक कठिनाइ सँ हमरा सबहक सोंझा आनल जाइत अछि । एक व्यक्ति (श्री रमानाथ झा ‘रमन’)1973 ई. मे कतौ पढ़ल पाँति जे - “भारतेन्दु हरिश्चन्द्रक लिखल नाटक ‘सत्य हरिश्चन्द्र नाटक’ पर 1651 ई.मे रचित ‘हरिश्चन्द्र नाट्यम्’ (नृत्य) नामक मैथिली नाटकक प्रभाव अछि” – तकर अंन्वेषण मे अपन जीवनक 46 वर्ष लगा, एहि पुस्तक केँ जर्मनी सँ 1991 ई. मे अनैत छथि । ओ पुस्तकाकार भ’ 2019 ई. मे हमरा सबहक सोझाँ अबैत अछि । प्रो. आनन्द मिश्रजीक कथनानुसार एहि नाटक मे उत्तर आ दक्षिण भारतीय संगीत – दुनू पद्धतिक प्रयोग भेल अछि । जे नाटकक विशालताक परिचायक छैक । जखन हमर हेरायल नाट्यकृति केँ जर्मनी सँ वापस आनि देल गेल अछि त’ मैथिली रंग संस्था आ रंगनिर्देशक लोकनिक ई कर्तव्य होबाक चाही जे एकर मंचन वर्तमान स्वरूप मे राखि कयल जाय । आइ एहन घटना जँ बांग्ला, मराठी वा अन्य कोनो भारतीय भाषा मे भेल रहति त’ ओतुक्का रंगकर्मी लोकनि एकर कतेको वर्जन तैयार क’ क’ समुच्चा देशक ध्यान अपना दिस खींच लेने रहितथि । मुदा, हमर भरोस अछि जे मैथिलीक बहुतो रंगनिर्देशक एखन धरि एहि कृति केँ मंचन करब सोचब त’ दूर अध्ययनो नहि कयने होयताह । एहना स्थिति मे अन्हार घर साँपे-साँप’ बनि रहि गेल अछि मैथिली प्राचीन नाटक ।
डॉ. प्रेम शंकर सिंह ‘मैथिली नाटक परिचय’ नामक पुस्तकक प्राग्वाणी मे लिखैत छथि जे - “प्राचीन नाटक आधुनिक दृष्टिएँ भनहि महत्वपूर्ण नहि हो, किन्तु ओकर ऐतिहासिक महत्व छैक से निर्विवाद अछि ।” हिनक एहि अर्धसत्य पाँति केँ सहारा ल’ क’ बहुतो मैथिली रंगनिर्देशक रंगरूपी बेतरणी पार भ’ गेलाह अछि । जखनकि वर्तमान समय मे लिखल जा रहल अधिकांश नाटक सँ बहुत-बहुत आगू अछि मिथिलाक प्राचीन नाटक, से अपन शिल्प मे, कथ्य मे आ रंगयुक्ति मे सेहो । आवश्यक छैक अपन प्राचीन नाटक केँ वर्तमान समय संग जोड़ि पुनर्लेखनक’ मंचन कयल जाय । मानल, ई काज कठिनाह अछि, श्रमसाध्य अछि, मुदा प्राचीन आ आधुनिक मध्य सेतु बना मंचन करबाक बेसी बेगरता छैक ।
मैथिली रंगमंच पर बेसी निर्देशक ‘हल्लुक माटि बिलाड़ि कोरय’ बला कहावत संग बिहाड़ि बनि हुहुआइत छथि आ एक – दूटा चलताऊ वा पूर्व स्थापित नाटकक मंचनक’ बाह-बाही लूटि, कोनो आन फलदायी विधा दिस अपना केँ मोड़ि लैत छथि, आ जीवनपर्यंत ओही चलताऊ नाटकक लेल स्वयं गढल अविष्मर्णीय, अद्वितीय, अकल्पनीय, भूतो-न-भविष्यति आदि शब्दक माला पहिर कंठी जाप करैत रंगमंचक ऊँचका कुर्सी ग्रहण क’ सुशोभित रहैत छथि । एहन चलताऊ रंगनिर्देशक मात्र स्वकेंद्रित पैघ-पैघ आलेख लिख सकैत छथि, ज़ोर ज़ोर सँ भाषण द’ सकैत छथि, मुदा प्राचीन नाटकक मंचन किन्नौनहि क’ सकैत छथि । हँ, जँ कियो करबाक प्रयास करैत अछि त’ हुनका प्रोत्साहनक बदला हतोत्साहित जरूर क’ सकैत छथि । फलत: एखनधरि मात्र चारि-पाँचटा प्राचीन नाटक मंचपर अवतरित भ’ सकल अछि । जेहो भेल अछि ताहि मे सँ ज्योतिरीश्वरक धूर्त्तसमागम केँ छोड़ि सबटा कोनो मात्र एकटा निर्देशक द्वारा आ एक दू प्रस्तुतिक बाद अकाल मृत्यु प्राप्त क’ लेलक अछि, दीर्घकालीन उपस्थिति नहि स्थापित क’ सकल अछि ।
बेसी नाटक मंडलीक कर्ता-धर्ता आ रंगनिर्देशक मैथिलीक प्राचीन नाटकक मंचन नहि करबाक प्रमुख कारण - अर्थक अभाव आ कमजोर कथ्य होयबाक बहन्ना बना फारकति पाबि लैत छथि । मुदा, एहन कोनो समस्या हमरा नहि देखाइत अछि, बल्कि एकर ठीक विपरित - आधुनिक नाटक मे ओकर मंच-विन्यास, प्रकाश-व्यवस्था आदि मे प्राचीन नाटक सँ बेसी अर्थक व्यवस्था करय पड़ैत छैक । एहि मे प्राय: पारंपरिक भेष-भूषाक उपयोग कयल जाइत अछि, मंच – विन्यास मे सेहो बेसी तड़क-भड़कक आवश्यकता नहि रहैत अछि । तें अर्थक समस्या प्राचीन नाटकक मंचन लेल बेसी बाधक नहि होबाक चाही । दोसर, कथ्य केँ स्तर पर सेहो मैथिलीक प्राचीन नाटक बहुत सशक्त अछि । उदाहरण स्वरूप ‘धूर्तसमागम’ एखनो समकालीन लगैत अछि । की, वर्तमान समाज चारूकात धूर्तक समागम सँ भरल नहि अछि ? वर्तमान शासन व्यवस्थाक सम्पूर्ण सत्य, यथा जयशंकर प्रसाद जीक शब्द मे ‘सत्ताक सुख मादक होइत छैक’; विद्यापतिक ‘गोरक्षविजय’ मे समाहित अछि । जँ ‘मणिमंजरी’ नाटक केँ वर्तमान समयक ‘विवाहेत्तर संबंध’ सँ जोड़ि क’ देखल जायत त’ एहन प्राचीन नाटकक कथ्यक सोंझा वर्तमान नाटक पेटकुनिया लाधि देत । मुदा, एहि लेल नाटकक मंचनक तैयारी मात्र बीस दिनक नहि बल्कि बीस महीना करय पडतैक । ताहि लेल असीम धैर्यक आवश्यकता होयत जकर घोर अभाव छैक ।
मैथिलीक प्राचीन नाटकक मंचनक प्रमुख समस्या अछि सशक्त रंगसमूहक अभाव होयब । ओहन रंगसमूह जाहि मे रंगकर्मी दीर्घकाल तक रहि सकथि । जिनका पर निर्देशक द्वारा प्रयोग आ विश्वास कयल जा सकय । आजुक अधिकांश रंगकर्मी उताहुल रहैत छथि । एक दूटा नाटक केलाक बादे हुनका कोनो-ने-कोनो मैथिली फ़िल्म / सिरियलक ऑफर आबि जाइत छनि, ओहि चमक – दमकक लोभ मे अधकचरा रंगज्ञान ल’, शायद कहियो नहि रिलीज होइबला सिलेमाक प्रोड्यूसर / निर्देशकक पाछू लागि जाइत छथि । अंत मे ने घरक होइत छथि ने घाटक । एहना स्थिति मे कोनो निर्देशक मोन रहलाक बादो प्राचीन नाटक मंचनक रिस्क कोना उठा सकताह ? प्राचीन नाटक अपेक्षाकृत अत्यधिक अभ्यास माँगैत अछि । एकटा अभिनेता केँ जहिना शारीरिक भंगिमा तहिना संगीतक अभ्यास करब आवश्यक होइत छैक । आंगिक, वाचिक, आहार्य आ सात्विक चारूक समुचित उपयोग लेल दीर्घ अभ्यासक बेगरता होइत छैक । प्राचीन नाटक मंचन लेल निर्देशक केँ सेहो आवश्यक होइछ सुदृढ़ रंगदृष्टि, इच्छाशक्ति आ अपन परंपराक ज्ञान होयब संगहि एहिपर गौरव बोध होयब । बिना एकर प्राचीन नाटकक मंचन आरोप-प्रत्यारोपक आवरण पहिर मात्र आभासीय परिकल्पना बनि रहि जाइत अछि ।
अंतत: मैथिलीक प्राचीन नाटकक मंचनक उपलब्धि मात्र एतबे अछि जे दीर्घ नाट्य परम्परा केँ अछैत एखन तक मात्र चारिटा – धूर्त्तसमागम, पारिजात हरण, मणिमंजरी आ गोरक्षविजय नाटकक मंचन भ’ सकल अछि । प्रथम मंचन प्राय: 1987 ई. स’ 2020 ई. धरि कुल 33 साल मे मात्र छ:टा निर्देशक एकर प्रयास क’ सकलाह अछि । अहू मे निर्देशक कौशल कुमार दास, संजीव मिश्र, रवीन्द्र बिहारी राजू, अरविंद अक्कू मात्र धूर्त्तसमागमक निर्देशन केलाह अछि । कुणालजी मात्र पारिजात हरण केँ निर्देशित केलाह आ डॉ. प्रकाश झा तीनटा मणिमंजरी, धूर्त्तसमागम आ गोरक्षविजय मंचित केलाह अछि । कुल मिलाक’ प्राचीन नाटकक मंचनक संबंध मे एहन उपलब्धि केँ घोर निराशाजनक कहल जायत ।
आइ बेगरता छै जे हमसब अपन प्राचीन नाटकक माध्यम सँ मैथिली रंगमंचक संपूर्णताक अध्ययन क’ ओकर आकलन करी । वर्तमान समय मे प्राय: प्रत्येक रंगप्रशिक्षण संस्थान मे आजुक रंगकर्मी केँ अपन प्राचीन शैलीक प्रशिक्षण दिस विशेष ध्यान देबाक ज़ोर रहैत छैक, तकरा बुझबाक आवश्यकता छैक । हमसब मैथिली रंगमंचक जाहि निजताक खोज पिछला 60 – 70 साल सँ क’ रहल छी, ओहि मे शास्त्रीय, लोकपरंपरा, यथार्थवादी आदिक आड़ि-धूरि केँ छोड़ि अपन प्राचीन नाटकक सूत्र पकड़ि आगू बढ़ल जा सकैत अछि । एहि नाटक सभ मे परम्पराक प्राय: सभ तत्व शामिल छैक । अस्तु...
रंगकर्मी एवं शोधार्थी डॉ. प्रकाश झा मैथिली रंगकर्म केँ वैश्विक स्तरपर स्थापित करबाक श्रेय छनि । कतेको राष्ट्रीय, अंतराष्ट्रीय संगोष्ठी मे आलेख पाठ एवं मैथिली आ हिन्दीक महत्वपूर्ण पत्रिका मे नियमित शोधालेख प्रकाशित । पी.एच.डी. एवं नेट, संस्कृति मंत्रालय, भारत सरकार सँ सीनियर SRF (2016) आ JRF (2004) प्राप्त डॉ. झाक कुल चारि गोट पुस्तक ‘महेन्द्र मलंगियाक सात नाटक (सम्पादित), ‘महेन्द्र मलंगिया : व्यक्तित्व आ कृतित्व (सम्पादित)’ , ‘रज़िया सुल्तान; मैथिली मे (अनूदित; प्रकाशन विभाग, भारत सरकार)’ , ‘ज्योतिरीश्वर कृत धूर्त्तसमागम : प्रस्तुति, प्रक्रिया एवं परिणति (सम्पादित)’ पुस्तक प्रकाशित छनि । 40 सँ बेसी नाटकक निर्देशक डॉ. झा जाहि मे ज्योतिरीश्वरक ‘धूर्त्तसमागम’, विद्यापतिक ‘मणिमञ्जरि’, ‘गोरक्ष-विजय’ आ पं. जीवन झाक ‘सुन्दर संयोग’ शामिल अछि 50 सँ बेसी नाटक मे अभिनय सेहो कयने छथि । 19म भारत रंग महोत्सव (2017) मे हिनक निर्देशित नाटक ‘आब मानि जाउ’ आ 20म भारत रंग महोत्सव (2019) मे निर्देशित नाटक ‘धूर्त्तसमागम’’ चयनित आ मंचित छनि । बिहार सम्मान (2015); कला, संस्कृति एवं भाषा विभाग, दिल्ली सरकार, अरुण सिंहा स्मृति सम्मान (2015); पा.ना.म.; प्रांगण, पटना, बिहार, मिथिला विभूति सम्मान (2014); अ.भा.मि. संघ दिल्ली , युवा रंगनिर्देशक (2013); साहित्य कला परिषद, दिल्ली सरकार , स्वर्ण पदक (अभिनय;1996); ल.ना.मि. विश्वविद्यालय, दरभंगा, बिहार आदि सम्मान सँ सम्मानित डॉ. झा सम्प्रति मैलोरंग रेपर्टरी एवं प्रकाशनक संस्थापक निदेशक, सुप्रसिद्ध रंग संस्था ‘संभव, दिल्ली’क अभिनेता आ राष्ट्रीय नाट्य विद्यालय, नई दिल्लीक’ नाट्यशोध पत्रिका ‘रंग प्रसंग’क सहायक सम्पादक छथि । हिनका सँ prakashjha.nsd@gmail.com पर संपर्क कयल जा सकैछ ।
*ई आलेख 'घर-बाहर'क अक्टोबर-दिसम्बर अंक मे सेहो प्रकाशित भेल अछि ।


text:
कोसी क्षेत्र केँ सांस्कृतिक व धार्मिक विशिष्टता क' पर्यटन केर मानचित्र पर स्थापित करबाक उद्देश्य सँ महिषी केँ उग्रतारा धाम म' पिछला पांच बरख सँ श्री उग्रतारा सांस्कृतिक महोत्सव केर आयोजन निरंतर भ' रहल अछि। हर बरखक भांति एहियो बरखक आयोजन क' सफल बनेबाक लेल आयोजन समिति केर बैसार निरंतर भ' रहल अछि।
पर्यटन विभाग व जिला प्रशासन केर सौजन्य सँ आयोजित होमै बला श्री उग्रतारा सांस्कृतिक महोत्सव मे कार्यक्रम केर रुपरेखा एहि प्रकारे रहत।
महोत्सव मे पहिल दिन स्थानीय कलाकार सभक प्रस्तुति, मत्स्यगंधा पर लघु नाटकक अलावा आलोक राज व पुष्कर मिश्र के ग्रुपक प्रस्तुति होयत। पहिल दिनक मुख्य कलाकार केर रूप मे मैथिली ठाकुर सेहो भाग लेती।
महोत्सव मे दोसर दिन सेहो स्थानीय कलाकार सभक प्रस्तुति होयत। ऐहिक अलावा पर्यटन विभाग केर सौजन्य सँ लोक गायिका अंचल अधिकारी एवं नीलम सिन्हा, नवल- नंदी ग्रुप केर प्रस्तुति होयत। दोसर दिनक मुख्य कलाकार मैथिली कामेडियन रामसेवक ठाकुर केर कार्यक्रम सेहो होयत।
महोत्सव केँ अंतिम दिन स्थानीय कलाकार सभक प्रस्तुति के बाद कामेडियन रामसेवक ठाकुर केर कार्यक्रमक बाद मुख्य कलाकार ऋतुराज मंच केर शोभा बढ़ेथिन।
महोत्सव केँ दोसर आ तेसर दिन कोसी, मिथिला, मंडन व उग्रतारा सँ संबंधित विषय पर सेमिनार आयोजित कायल जायत। एहि बेरक सेमिनार मे जेएनयू मे मीमांसा केँ प्राध्यापक रामनाथ झा, दिल्ली विवि केँ सेंट स्टीफेंस कॉलेजक संस्कृत केँ प्राध्यापक डॉ. पंकज कुमार मिश्र एवं निर्मल महाविद्यालय बनारस केँ चितनारायण पाठक, विशेश्वर मिश्र, कामेश्वर सिंह दरभंगा संस्कृत विवि केँ नंदकिशोर चौधरी केर संगहि डॉ. ललितेश मिश्रा, डॉ. विनय कुमार, डॉ. रामचैतन्य धीरज, अक्षय चौधरी, दिलीप चौधरी आदि भाग लेथिन।


text:
बाट कोनो इलाकाक लेल केतबा महत्वपूर्ण होइत अछि इ ककरो स नुकायल नहि अछि। मिथिला विकासक बाट ताकि रहल अछि। एहन मे मिथिलाक बीच स एकटा एहन बाट गुजरि रहल अछि जे मिथिला क भाग्यउदय जेकां अछि। अपने आप मे एकटा कहानी जेकां अछि। महज एकटा बाट स कोना मिथिलाक भविष्य बदली सकैत अछि इ बुझेबाक कोशिश केलथि अछि डॉ॰ शशिधर कुमर “विदेह”। -समदिया
ई थिक स्वर्णिम चतुर्भुज जे बिहार मे “डिहरी ऑन सोन” भऽ कऽ जाइत अछि स्वर्णिम चतुर्भुज मिथिला केँ स्पर्श तक नञि करैत अछि । वास्तव मे किछु “अज्ञात शक्ति” सभ कहियो मिथिलाक स्थिति मे सुधार वा मैथिलक हित नञि चाहैत छल (देखू समकालीन “मिथिला दर्शन” आ आन मैथिली पत्र – पत्रिका सभ)। ओ कहियो नञि चाहैत छल जे मिथिलाक दुहु बँटल भाग एक होअए । ओ कहियो नञि चाहैत छल आ नहिञे एखनहु चाहैत अछि कि मिथिला एकजुट होअए । एहि “अज्ञात शक्ति” सभक हमेशा प्रयास रहल आ एखनहु अछि कि मिथिला एहिना बँटल रहय – दड़िभंगा, कोशी , तिरहुत आ भागलपुर मे । ओ सभ चाहैत अछि जे एहिना रौदी – दाही होइत रहय , मिडीया पर कुदकैत रहय, अनुदानक पेटी अबैत रहय आ अप्पन पेट भरैत रहय । जँ से नञि तऽ एखन धरि किए कोनो स्थाई औद्योगिक परियोजना एहि धरती पर नञि शुरू कऽ सकल सरकार ? बीच मे पं॰ (स्व॰) ललित नारायण मिश्रजी किछु सार्थक प्रयास शुरु कयलन्हि । ललित बाबू केवल मिथिले नहि समग्र बिहारक बारे मे सोचैत छलाह, बहुत कम लोकनि केँ बूझल होयत कि बिहार मे पर्यटनक विकाशक लेल “जानकी सर्किट” आ “बुद्धिस्ट सर्किट” केर मौलिक परिकल्पना मूलभूत रूपेँ हुनिकहि दूरदर्शी सोच छलन्हि । हुनिकर योजनाक अनुसारेँ समस्त भारतक उत्तर व उत्तरपुर्वी सीमा पर एक द्रुतगामी सड़क मार्ग व रेलमार्ग होयबाक चाही । आसाम सँ दिल्ली जयबाक लेल अनेरो रेल कलकत्ता आ पटना सँ घुमैत, समय बर्बाद करैत किए आबय – सहरसा वा मधेपुरा सँ दड़िभंगा अयबा लेल २४ घण्टाक थका दय वला यात्रा किएक – एक अलग सीमावर्ती रेल लाइन व सड़क मार्ग किएक ने हो – ई सभ ललित बाबूक अग्रसोचहि छल (भाइ हम कोनो राजनैतिक दलक पक्ष वा विपक्ष मे नञि बाजि रहल छी, हम मात्र ललित बाबूक अग्रसोचक चर्च कए रहल छी) । पर हुनक हत्याक बात स्थिति फेर जहिनाक तहिना वा ताहू सँ बदतर । मिथिला विरोधी “अज्ञात शक्ति” लोकनि मिथिलाक सभ महत्त्वाकांक्षी परियोजना सभ केँ अर्थाभाव कहि बन्न करवा देलन्हि वा आन ठाम स्थानांतरित करवा देलन्हि । एक्कहि परियोजना जँ मिथिला मे भऽ रहल छल तऽ अर्थाभाव आ आन ठाम चलि गेल तऽ मालामाल – वाह ! कत्तेक नीक सोच ??? …… अजगुत !!!!!! …… आश्चर्य !!!!!! जे हो, पर मिथिला ओहिना बँटल रहल, ओहिना कोशी माए केँ अर्ध्य चढ़बैत रहल । दिन बीतल, मास बीतल, साल बीतल आ सालक साल बितैत रहल । जे केओ मिथिलाक विकाश, प्रगति, उन्नति केर लेल काज करए चाहलक तकरा तथाकथित “मिथिला विरोधी अज्ञात शक्ति” सभ साम – दाम – दण्ड – भेद सँ कात लगबैत रहल ।
बात आयल बिहार मे परिवर्तनक, विकाशक आ ताहि लेल चाही “मौलिक आधारभूत सुविधा” जेना कि बिजली, सड़क आदि । पर ताहू मे मिथिला केँ कात करबाक भरपूर प्रयास भेल आ एखनहु तथाकथित “मिथिला विरोधी अज्ञात शक्ति” सभ द्वारा अथक प्रयास भऽ रहल अछि । सड़कक लेल प्रस्ताव आयल “ईस्ट – वेस्ट कॉरिडोर” नामक द्रुतगामी उच्चपथक, पर तकरो मिथिलाक कात करोट सँ निकालबाक भरपूर प्रारम्भिक प्रयास कयल गेल ।
बाद मे किछु लोकनिक सकारात्मक प्रयास सँ उपरोक्त प्रस्ताव मे सकारात्मक परिवर्तन आनल गेल आ नीचा देल गेल मानचित्रक अनुसार आब काज पुर्ण होयबा पर अछि । ई उच्चपथ आब मिथिला केर कात करोट सँ छूबि कऽ नञि अपितु मिथिलाक बीचोबीच निकलैत अछि, ठीक ओहिना जेना फूल केँ माला बनओनिहार ताग माला केर ठीक बिचोबीच रहैत अछि । रहल बरौनी आ भागलपुर केर बात तऽ एहि क्षेत्र सभ केँ जरूर थोड़ेक क्षति उठाबय पड़ल पर ई सभ क्षेत्र पहिनहु सँ बहुत समृद्ध रहल अछि आ एहि सँ अपेक्षाकृत बहुत कम आहत होयत। बात दड़िभंगा मधुबनी केर सेहो नञि अछि, बात अछि सहरसा, मधेपुरा आ सुपौल सन सन स्थानक जकरा एहि उच्चपथक हमरा जनैत बरौनी आ भागलपुर सँ बेशी खगता रहैक ।
बेतिया, मोतिहारी, सीतामढ़ी, शिवहर, हाजीपुर, मधुबनी, सुपौल आ सहरसा आदि जिला मुख्यालय यद्यपि सीधे एहि उच्चपथ पर नहि अछि पर बेशी फराको नञि अछि तथा कोनो ने कोनो अन्य योजक (Connecting) राष्ट्रिय राजमार्ग (NH) वा राजकिय राजमार्ग (SH) द्वारा एहि सँ जुड़ल अछि ।
अहाँ कहब जे एहि उच्चपथ सँ की फायदा, एखनहु स्थिति तऽ ओहिना बुझाइत अछि – अपनेक कहब किछु हद तक सही अछि । पर एकर बहुत रास दूरगामी परिणाम होयत । मिथिलाक सांसकृतिक समन्वय व आदान – प्रदान बढ़त। बेतिया सँ पुर्णिञा धरि मैथिल सांस्कृतिक व भाषायी एकरूपता आओत । मिथिलाक पच्छिम मे भोजपुरी, पूब मे बंगाली आ दक्षिण मे मगधक दिशि सँ जे सांस्कृतिक प्रहार भऽ रहल अछि आ पुर्वी, पच्छिमी ओ दक्षिणी मिथिला केँ सांस्कृतिक स्तर तथा भाषायी स्तर पर केन्द्रिय मिथिला सँ फराक करबाक जे दुष्चक्र चलि रहल अछि ताहि पर लगाम लागत । आवागमनक सुविधाक कारण परस्पर परिणय सम्बन्ध बढ़त ( बहुतो लोकनि केँ ई बात अजीब सन लागन्हि पर हमर अनुभवक अनुसार एहि क्षेत्र सभ केँ बीच बहुतो विवाह – प्रस्ताव मात्र एहि लेल अनठा देल जाइत अछि कि एक दोसराक ओहि ठाम जायब दुरूह अछि ) । दड़िभंगा सँ पुर्णिञा केर दूरी एहि उच्चपथ पर लगभग २५० कि॰मि॰ थिक, जँ केओ मात्र ६० -७० कि॰ मि॰ प्रति घण्टाक गतिएँ कोनो वाहन सँ जाथि तइयो करीब मात्र चारि घण्टा लागत , अर्थात लोक एक्कहि दिन मे जा कऽ कोनो काज कऽ कऽ पुनः घुरि कऽ ओएह दिन आबि सकैत अछि । ई पहिने असम्भव सन छल ।
भविष्य मे ई उच्चपथ मिथिला मे पर्यटनक विकाश मे सहायक सिद्ध होयत कारण जे ई मिथिलाक बीचोबीच जाइत अछि आ बहुतो पर्यटन स्थल या तऽ सीधे एहि उच्चपथ पर अछि या एहि सँ थोड़बहि दूरी पर अछि । कोनो आन राज्यक वा आन देशक पर्यटक कतहु जयबा सँ पहिने ओहि ठामक कानून – व्यवस्था आ आवागमनक साधन (सड़क व रेल मार्ग) पर जरूर विचार करैत अछि ।
ई उच्चपथ अपना संगे भविष्य मे मिथिलाक लेल उद्योग आ व्यापार केर नऽव नऽव अवसरि लऽ कऽ आओत से आशा । मिथिला मे उपजाओल मखान दिल्ली या आन ठाम सँ Packaged Fast Food बना कऽ पुनः मैथिल केँ नञि बेचल जाओत से विश्वास । आब ककरो बनैत घऽर, बरसात मे रोड बन्न भऽ जयबा सँ, सिमेण्टक बोरी नहि पहुँचलाक कारणेँ, नहि रुकत । आब पोलियो (Polio / Acute flaccid paralysis) सँ ग्रसित कोनो बच्चा , उचित ईलाजक लेल पटना वा दिल्ली जयबाक लेल, बाढ़िक पानि कम होयबाक ४ -५ दिन प्रतिक्षा नञि करत ।


text:
२.३.शरदिन्दु चौधरी जी केर साक्षात्कार जगदीश चंद्र ठाकुर 'अनिल' द्वारा
मैथिली आ मिथिलाक लेल निर्भीक, स्वाभिमानी, जागरूक, ज्ञानी आ दृष्टि-संपन्न पत्रकार चाही - शरदिन्दु चौधरी
जगदीश चंद्र ठाकुर 'अनिल' : भाषा आन्दोलन एवं राज्य आन्दोलन केर दिशा की छै?
शरदिन्दु चौधरी : माटिपर काज कहाँ भ' रहल अछि ! काज छै, गाम-गाममे मैथिलीक प्रति लोककें जागरूक बनेबाक,मैथिली पढ़बाक आ पढयबाक लेल उचित व्यवस्था करब, पाठ्य पुस्तकक प्रकाशन आ लोक लग ओकर उपलब्धता सुनिश्चित करब त लोक दिल्ली जाक' फोटो खिचयबामे लागि जाइत अछि, आन्दोलनक नामपर अपनाकें प्रदर्शित करबामे लागि जाइत अछि। जन सामान्यसँ कोनो सरोकार नहि,ए सीमे बैसिक' सर्वहारा आ जन सामान्यक बात करैत लोक अपन व्यवसाय चलबैत अछि। मिथिलामे पान दोकानबला, चाह दोकानबलासभ मैथिलीमे नहि गप करैत अछि, कतहु साइन बोर्ड मैथिलीमे नहि अछि, के देखतै?
अधिकांश मैथिल मैथिली भाषाक प्रयोग छोड़ि चुकल छथि, ने पढैत छथि,ने लिखैत छथि मात्र भाषण दैत छथि- हुनक परिवारमे देखू, हुनक साहचर्यमे रहिक' देखू मैथिल समाजकें मार्गदर्शन करबाक लेल मैथिली पत्रकारिताकें समृद्ध होयब आवश्यक अछि। मैथिलकें, मिथिलाकें आ मैथिलीकें अपन अस्मिताक रक्षा करैत अपन भूभागकें सुसंपन्न बनयबाक लेल पत्रकारिताक धारकें, स्वरकें तेज करहि पड़तैक आ ताहि लेल निर्भीक,स्वाभिमानी, जागरूक,ग्यानी आ दृष्टि-संपन्न पत्रकार चाही, पत्रकारिता समाजकें प्रभावित करयबला सशक्त माध्यम अछि, पत्रकारिताक काज होइछ समाजकें साकांक्ष राखब आ नीक बाटपर ल' जयबामे मार्गदर्शन करब, त्याज्य अथवा खराब काजक निन्दा करब आ नीक काज करबाक लेल प्रोत्साहित करब, समाजमे पसरल ईर्ष्या,द्वेष,साप्रदायिकता,भेद-भाव,जातीयता आदिक चातुर्यपूर्ण ढंगसँ विरोध करैत समाजमे सौहार्द बनौने रहब, शिक्षा, स्वास्थ्य आ समाजोपयोगी सभ सुविधा बहाल रहय ताहि हेतु तथा जनोपयोगी विषयक संचालन,देख-रेख ठीकसँ भ' रहल अछि कि नहि ताहिपर नजरि रखैत ओहि विषयक प्रति जनमानसकें आकृष्ट करब। मैथिलीमे सशक्त दसोटा पत्रकार तैयार होथि त मैथिली आ मिथिलाक कल्याण भ' सकैत अछि
जगदीश चंद्र ठाकुर 'अनिल' : मैथिलीमे पुरस्कारक राजनीतिपर अपनेक कि कहब अछि?
शरदिन्दु चौधरी : राजनीतिए पुरस्कारक माध्यम बनि गेल अछि। पोथीपर पुरस्कार नहि देल जाइत अछि। जिनकर पोथी नीक छनि, हुनको रानीतिएक मजबूरीसँ पुरस्कार भेटैत छनि। पहिने तय भ' जाइ छै जे पुरस्कार किनका देबाक अछि, शेष प्रक्रियाक औपचारिकता मात्र होइत अछि। एकटा पैघ विद्वान सम्पादकीयमे लिखैत छथि जे मैथिलीक सभसँ पैघ पुरस्कार कीनल जाइत अछि, अगिला बेर हुनका पुरस्कार द' देल जाइत छनि, ओ खुशीसँ ल' लैत छथि आ चुप भ' जाइत छथि
जगदीश चंद्र ठाकुर 'अनिल' : की पुरस्कार प्रदान करब अथवा स्वीकार करब अपराध थिक?
शरदिन्दु चौधरी : हमर अभिप्राय अछि पोथीपर पुरस्कारक निर्णय हो, व्यक्तिपर नहि, चयन प्रक्रिया स्वस्थ हो से लोककें लगबाक चाही,जूरीमे उपयुक्त लोक रहथि आ हुनकापर कोनो दबाब नहि होनि।
रचनाकर्मक उत्कृष्टता सुनिश्चित करबाक बदला साहित्यकार लोकनि पुरस्कार लुझबाक लेल गोल-गोलैसीमे लागि जाइत छथि आ उपकृत करबाक लेल पुरस्कार देल जाइत अछि,से अनुचित अछि।
संस्था सभ सेहो एहि खेलमे शामिल भ' गेल अछि, 'अहाँ हमरा अपन संस्थामे सम्मानित करू, हम अहाँकें अपना संस्थामे सम्मानित करब' यैह खेल चलि रहल अछि, ई उचित नहि अछि।
जगदीश चंद्र ठाकुर 'अनिल' : मैथिलीमे वर्तमान व्यंग्य कोम्हर जा रहल अछि?
शरदिन्दु चौधरी : व्यंग्य त आबे लिखा रहल अछि, पहिने त व्यंग्यक नामपर एकटा ख़ास वर्गक खिधांसमात्र लिखाइत छल। एमहर सक्रियता कम भेल अछि।बटुक भाइ नहि रहलाह,ओहो किछु सालसँ सक्रिय नहि छलाह, मन्त्रेश्वर बाबू, वैद्यनाथ 'विमल', वीरेंद्र नारायण झा आ हमरो सक्रियता कम भेल अछि एमहर नवकृष्ण ऐहिक, राज कुमार मिश्र छथि, हिनका लोकनिसँ बेसी आशा कयल जा सकैत अछि
जगदीश चंद्र ठाकुर 'अनिल' : मैथिलीमे अकादमीए नै, संस्था,पत्रिका सभपर सेहो बारि देबाक राजनीति छै, एहिपर अपनेक की कहब अछि?
शरदिन्दु चौधरी : सभ ठाम 'ग्रुप' बनि गेल छै। मैथिली आ मिथिलाक कल्याण लक्ष्य रह्तै तखने अनियमितता दूर भ' सकैत अछि, अहू लेल सक्षम पत्रकारिताक आवश्यकता अछि।
जगदीश चंद्र ठाकुर 'अनिल' : मैथिलीमे प्रकाशनक स्थितिपर अपनेक की विचार अछि?
शरदिन्दु चौधरी : प्रकाशन त बहुत भ' रहल अछि,किन्तु सार्थक प्रकाशन बीस प्रतिशत मात्र अछि। भाषाक विकास लेल विद्यार्थी आ मैथिली पाठ्यक्रमक अनुरूप पोथी छापल जयबाक चाही। मैथिली पाथ्यक्रमक पोथी विद्यार्थी वर्गकें उपलब्ध नहि भ' रहल छनि। साहित्यकार आ प्रकाशक दुनूक दायित्व छनि जे पाठकक संख्या निरंतर बढय, से सोचथि। लेखनक क्षेत्रमे अयबाक लेल सभसँ पहिल शर्त अछि भाषाक ज्ञान आ शब्द सामर्थ्य, शुद्ध आ प्रांजल भाषा त लेखनक लेल आवश्यक अछिये। मैथिलीक दुर्भाग्य अछि जे जिनका शब्दक ज्ञान नहि छनि,सेहो महान साहित्यकारक कोटिमे आबिक' बैसि जाइत छथि आ हुनक चारण भ' क' ज्ञानी लोक ओत' उपस्थित रहैत छथि। एकटा लेखक जखन गुट बना सकैत छथि, गुट बदलि सकैत छथि, पाइ खर्च क' क', पैरवी क'क' पुरस्कार-सम्मान पाबि सकैत छथि त कनेक मेहनति क'क' अपन शब्दकें सम्मान नहि द' सकैत छथि? शब्द सामर्थ्यक धनीक साहित्यकारक संख्या आंगुरपर गन'बला अछि तखन एतेक रास प्रकाशन कोन काजक?
जगदीश चंद्र ठाकुर 'अनिल' : शेखर प्रकाशन की सभ केलक आ वर्तमानमे की सभ क' रहल अछि?
शरदिन्दु चौधरी : शेखर प्रकाशन प्रकाशक आ मुद्रक दुनू रूपमे काज करैत आयल अछि, 52 टा महत्वपूर्ण पोथी अपना दमपर छपलक, आधा-आधी खर्चपर लगभग तीन दर्जन पोथी छपने अछि।
एकर महत्व भाषा संस्थान,मैसूर,साहित्य अकादमी,दिल्ली आ मैथिली अकादमी, पटना जनैत अछि। प्रतियोगी परीक्षा सभमे मैथिली विषयक संग सफल भेनिहार विद्यार्थी लोकनि जनैत छथि।
साहित्यसँ इतर क्षेत्रमे उल्लेखनीय योगदान हेतु उपयुक्त व्यक्तिकें पुरस्कारक रूपमे एगारह हजार टाका,शाल आ प्रशस्ति पत्र देल जाइत छनि। वर्ष 2004सँ 2008 धरि आ 2019 तथा 2022 मे अनुसंधान एवं ज्ञानवर्धक गैर-साहित्यिक आलेख हेतु, मिथिलाक आर्थिक स्थिति आ सुधारपर आलेख हेतु,
पत्रकारिता हेतु, मिथिलाक जैविक सम्पदा माछ,मखान,पान आदिक प्रोसेसिंग आदि विषयपर सैकड़ो आलेख हेतु, मैथिलीक विद्यार्थीकें प्रतियोगी परीक्षाक तैयारी हेतु उपयुक्त पोथीक लेखन हेतु आ टीवी पत्रकारितामे प्रशंसनीय विश्लेष्णात्मक प्रस्तुतिकरण हेतु क्रमशः श्री पंचानन मिश्र, नरेन्द्र झा,राम भरोस कापड़ि'भ्रमर',विद्यानाथ झा,रमण कुमार झा और स्नेहा झाकें ई पुरस्कार देल गेलनि अछि।
जगदीश चंद्र ठाकुर 'अनिल' : अपनेक घरमे मैथिलीक की स्थिति अछि?
शरदिन्दु चौधरी : हमर सभ धिया-पुता मैथिली बजैत अछि, मैथिली विषय राखि क्यो पढैत से पढ़ाइए ठीकसँ नहि होइत छलै।
जगदीश चंद्र ठाकुर 'अनिल' : राज्य सरकार द्वारा पत्रकार लोकनि लेल जे पेंशन योजना स्वीकृत भेलै तकर लाभ अपनेकें किए नहि प्राप्त भेल?
शरदिन्दु चौधरी : हम जखन बुझलिऐ आ आवेदन प्रस्तुत करितहुँ त कहलक समय समाप्त भ' गेलै।
अपन मंतव्य editorial.staff.videha@gmail.com पर पठाउ।


text:
एयरपोर्ट अथार्टी आफ इंडिया देलक अनुमति
दू स तीन हजार टका होएत किराया
शीघ्र शुरू होएत किछु आओर नव शहर स सेवा
स्प्रीट एयर क बाद स्काई फिशर उतरल बिहार मे
एयर एशिया सेहो बिहार क शहर लेल देत सेवा
भागलपुर / पटना । आखिरकार केंद्र सरकार मानलक जे बिहार मे घरेलू उड़ान क अपार संभावना अछि। बिहार मे घरेलू उड़ान सेवा लेल भारी मांग कए देखैत आखिरकार एयरपोर्ट अथार्टी आॅफ इंडिया पटना स जिला मुख्यालय लेल उड़ान क अनुमति द देलक। एयरपोर्ट अथार्टी आॅफ इंडिया क एहि अनुमति स बिहार क करीब दर्जन भरि रनवे पर हवाई सेवा शुरू हेबाक बाट साफ भ गेल। अनुमति भेटलाक बाद सबस पहिने विमानन कंपनी स्काई फिशर भागलपुर समेत बिहार क चारिटा शहर स अपन सेवा शुरू करबाक घोषणा केलक अछि। ओतहि टाटा क विमान कंपनी एयर एशिया लेल सेहो बिहार क शहर स सेवा शुरु करबाक बाट खुलि गेल। स्प्रीट एयर पहिने बिहार क तीनटा शहर लेल सेवा द रहल अछि। स्प्रीट एयर पूर्णिया, गया और पटना स सेवा शुरू केने अछि।
15 अप्रैल से शुरू भ रहल स्काई फिशर क सेवा मे सबस पहिने भागलपुर विमान सेवा स जुडत। मुदा उम्मीद कैल जा रहल अछि जे बहुत जल्द बिहारक किछु आर नव शहर स विमान सेवा शुरू भ सकैत अछि, जाहि मे रक्सौल आ दरभंगा प्रमुख अछि। ओना पटना, गया आ पूर्णिया क बाद भागलपुर बिहार क चारिम शहर होएत जाहि ठाम स विमान सेवा शुरू होएत।
ज्ञात हुए जे इसमाद पिछला पांच साल स एहि अनुमति लेल मुहिम चला रखने छल। इसमाद क मानब अछि जे बिहार में 20 टा एहन रनवे अछि जेकरा किछु मरम्मतक उपरांत छोट विमान लेल मुहैया कराउल जा सकैत अछि, जखन कि गया, पूर्णिया आ पटना स विमान सेवा चालू अछि। दरभंगा सेवा लेल उपयुक्त अछि मुदा स्थानीय उदासीनता क कारण ओ उपेक्षित अछि। भागलपुर आ रक्सौल स शीघ्र सेवा शुरू हेबाक घोषणा बिहार कए आसमान जीतबाक सपना बहुत हद तक पूरा क देत।
स्काई फिशर कंपनी क अनुसार 15 अप्रैल स शुरू भ रहल ओकर विमान सेवा काफी सस्त अछि। 12 सीट वाला एयर टैक्सी क एकटा सीट क किराया 25 सौ स तीन हजार रुपया होएत। पटना एयरपोर्ट पर एयर टैक्सी कए पार्क करबा लेल आ देखरेख लेल जगह क आवंटन एक दू दिन मे भ जाएत, एकर बाद सेवा आरंभ क देल जाएत। फिलहाल कंपनी एकरा लेल बिहार सरकार स संपर्क में अछि। मुख्य एयरपोर्ट क दायरा कम हेबाक कारण स एयरपोर्ट अथार्टी जगह देबा स मना क देलक अछि, मुदा कंपनी स्टेट हैंगर मे जगह लेल राज्य सरकार स गप क रहल अछि। जगह उपलब्ध भेला पर 15 अप्रैल स जिला लेल एयर सेवा आरंभ क देल जाएत। एहि स पहिने प्टेस्ट आ प्रोमोशनल फ्लाइट सेहो चलाउल जाएत। कंपनी एकरा लेल खास तौर पर किराया कम रखलक अछि। कंपनी क अधिकारी क अनुसार अधिकतम तीन हजार टका क किराया मे कोनो व्यक्ति भागलपुर, पूर्णिया व गया स पटना आबि जा सकैत अछि। उड्डयन मंत्रलय की एजेंसी सेंटर फार एविएशन पालिसी सेफ्टी एंड रिचर्स क नेशनल एक्जक्यूटिव डायरेक्टर अतुल सिंह कहला जे मंत्रलय क सर्वे मे इ तथ्य सामने आयल अछि जे बिहार मे घरेलू उड़ान मे भारी संभावना अछि। सिंह कहला जे पटना स जिला मुख्यालय क उड़ान अधिकतम 30 स 50 मिनट क होएत।
maithili news, mithila news, bihar news, latest bihar news, latest mithila news, latest maithili news, maithili newspaper, darbhanga, patna, दरभंगा, मिथिला, मिथिला समाचार, मैथिली समाचार, बिहार, मिथिला समाद, इ-समाद, इपेपर


text:
अजय धारी सिंह
मधुबनी। केंद्र क मोदी सरकार एक बेर पुनः मिथिलांचल केँपैघ उपहार देल अछि ।औरंगाबाद- जयनगर तक फोर लेन सड़क बनेबा क स्वीकृति देल गेल अछि जे देश क राजधानी दिल्ली से पड़ोसी देश नेपाल जयबा मे सुबिधाजनक होयत। टटका समाचार क अनुसार औरंगाबाद से नेपाल सीमा समीप अवस्थित जयनगर तक एक नव फोर लेन सड़क बनत। केन्द्र सरकार क भारतमाला योजना अंतर्गत एहि परियोजना केँ तैयार कैल गेल अछि जकर नाम नाॅर्थ साउथ कॉरीडोर राखल गेल अछि।
बख्तियारपुर- ताजपुर संँ होयत कनेक्टिविटी। गंगा नदी मे बख्तियारपुर- ताजपुर के मध्य निर्माणाधीन फोर लेन पुल से उत्तर में नेपाल आ दक्षिण में बिहार क सीमा रजौली से भाया झारखंड उड़ीसा तक आवागमन क सुबिधा हेतु नव सड़क निर्माण करबा पर विचार कैल जा रहल अछि।एन एच २८ ताजपुर इमली चौक- दरभंगा क बिठौली – जाले – पुपरी- जालेश्वर नेपाल सीमा तक फोरलेन बनेबा लेल मार्ग रेखण निर्धारण कार्य शुरू होयबा क संभावना अछि। फोर लेन क काज पूर्णतः ग्रीनफील्ड हेतैक। दक्षिण मे बख्तियारपुर सँ रजौली तक फोरलेन बनेबाक योजना अछि।
कहल जाईछ जे पहिने मात्र दरभंगा तक एहि सड़क केँ बनेबाक योजना केन्द्र क छल परन्तु राज्य सरकार प्रस्ताव दय एकरा नेपाल सीमा तक विस्तारित करौलक अछि। औरंगाबाद सँ शुरू भेला क कारणे ई सड़क जी टी रोड अर्थात एन एच २ सँ सेहो सम्पर्कित होयत। एहि तरहेँ दिल्ली से भाया बिहार नेपाल तक ई सड़क फोरलेन भय जायत।पथ निर्माण विभाग एहि कॉरीडोर के मार्ग रेखण निर्धारित कय केंद्र सरकार केँ समर्पित कयलक अछि। केंद्र एहि हेतु एन एच ए आई केँ प्राधिकृत कयलक अछि जकर स्वीकृति पश्र्चात एकर मार्ग रेखण पर अंतिम निर्णय लेल जायत। जमीनक उपलब्धता आ यातायात घनत्व क कारणे मार्ग रेखण मे परिवर्तन संभावित छैक परंतु आरम्भिक आ अंतिम विंदु निर्धारित अछि आ पटना केँ एहि से सम्पर्कित करबा पर सहमति भ गेल छैक।
एहि सड़क केँ बनेबा सँ दक्षिण बिहार सोझे नेपाल संँ सम्पर्कित होयत। वर्तमान मार्ग रेखण अनुसारेँ सड़क क लंबाई २७१ किमीअनुमानित अछि।सड़क औरंगाबाद सँ शुरू भय भाया जहानाबाद कच्ची दरगाह आओत आ कच्ची दरगाह- बिदुपुर पुल पार करैत वैशाली जिला मे प्रवेश करत। संभवतः बख्तियारपुर- ताजपुर पुल सँ सेहो संपर्कित होयत।एहन परिस्थिति मे वैशाली छूटि जायत आ पटना सँ सीधे समस्तीपुर जिला पहुँचत। गंगा नदी पार कयला बाद ई सड़क समस्तीपुर, दरभंगा, मधुबनी क बाद जयनगर नेपाल सीमा पर समाप्त होयत। एहि परियोजना मे लागत कम करैबा लेल किछु पुरान सड़क सबहक अधिग्रहण कय सम्मिलित करबाक संभावना अछि।


text: पटना । मुख्यमंत्री नीतीश कुमार कहला अछि जे कॉलेज शिक्षक क सेवानिवृत्ति उम्र सीमा 62 स बढ़ाकए 65 वर्ष कैल जा रहल अछि आओर एकरा लेल विधानमंडल क चालू सत्र मे संशोधन विधेयक आनल जाएत। राज्यपाल क अभिभाषण पर चलल वाद-विवाद क उत्तर दैत मुख्यमंत्री विधान परिषद मे कहला जे हम कॉलेज शिक्षक क सेवानिवृत्ति उम्र सीमा बढ़ेबा लेल तैयार छी। एहि मे कानूनी अड़चन अछि। विधिक राय अछि जे एहि मामला मे यूजीसी क अनुशंसा कए दरकिनार करबा लेल संशोधन विधेयक आनल जाए। मुख्यमंत्री क भाषण क बीच मे एक-एक करि विरोध जाहिर करैत विपक्षी सदस्य सदन स बाहर चल गेलाह।


text:
नवका- पुरनका लेख सर्च करु...
कि भेल रिजोल्यूशन के ?
नया साल अएला पर दोस्त सभक बधाई मिलल. हमहुं दोस्त सभ के नयका साल के मंगलमय होबय के शुभकामना देलहुं. पिकनिक मनाबय लेल दिल्ली सं बाहर गेलहुं. चारि पांच दिन मस्ती में केना गुजरि गेल पता नहिं चलल. मुदा एकटा गप्प हम अहां सभ सं शेयर करय चाहब ओ ई कि हमर संगी सभ हर साल के तरह एहि बेर सेहो कइटा शपथ...संकल्प...रिजोल्यूशन लेला. पार्टी में चाहे केतबो खएला...पिला मुदा कसम खएला जे नया साल में पिनाय बंद... आई सं शराब, सिगरेट के हाथ लगानाय बंद. इहो कसम खयलाह जे आब सेहत पर पूरा ध्यान देब...तेल मसाला कम खायब...रोज पार्क में घुमय लेल जायब...कसरत ...योग करब... परिवार के संग ज्यादा समय बितायब...बच्चा सभ के घुमाबय फिराबय लय जायब... माता पिता के संग ठीक सं पेश आयब... हुनकर सम्मान करब. मुदा अखन दसे दिन भेल अ कि सभक शपथ कतS चलि गेल पता नहिं.ओहिना पुरनका रंग ढंग. कोनो बदलाब नहिं.
जे दोस्त सभ ई कसम खयले छलाह जे फिजुलखर्ची छोड़ि बचत पर ध्यान देताह ओ फिर सं सिगरेट शराब शुरू कय देलाह अ. आखिर ऐहन कसम खयला सं कि फायदा. आई कसम खयलौं आ काल्हि भूलि गेलहुं. नया साल पर कइटा लोक शपथ लैत छथि जे आब पढ़ाई लिखाई पर ध्यान देब. नयका नौकरी करब.
इहे नहिं लोक नववर्ष पर दोसरा के मदद करबाक...जन सेवा करबाक... समय के सम्मान करबाक... ऑर्कुट पर ज्यादा समय नहिं देबाक...चैटिंग कम करय... काम के टेंशन नहिं लेबय के शपथ लैत ..मुदा किछ नहिं भ पबैत अछि. दु चारि दिन बाद हुनका खुद याद नहिं रहय छनि जे ओ कि शपथ लेने छलाह. साल के पूरा होय सं पहिने जे शपथ लेल जाइत अछि ओ साल कि दस बाहर दिन तक नहिं टिक पाबैत अछि. असल में कई बेर हम एकन कसम ल लैत छी जकरा एकाएक पूरा करनाय कठिन भ जाइत अछि. एकरा लेल हमरा सभके धीरे धीरे कदम उठाबय के जरूरत अछि. संतुलन बनाकय चलय ते जरूरत छै. संकल्प लेनाय गलत नहिं अछि. मुदा एहन नहिं राखु जकरा पूरा करनाय असंभव भ जाय. जे भय सकय ओकरे करु. सिस्टमैटिक ढंग सं करु. एकहिं बेर में सभ किछ करय के कोशिश नहिं करु. एक एक क पूरा करु. हम त अपन दोस्तक सभ सं इहे चाहैत छी जे ओ बेसि नहिं त किछ त कोशिश करताह अपन संकल्प के पूरा करय के. हमर शुभकामना हुनका संग अछि.
जे दोस्त सभ ई कसम खयले छलाह जे फिजुलखर्ची छोड़ि बचत पर ध्यान देताह ओ फिर सं सिगरेट शराब शुरू कय देलाह अ. आखिर ऐहन कसम खयला सं कि फायदा. आई कसम खयलौं आ काल्हि भूलि गेलहुं. नया साल पर कइटा लोक शपथ लैत छथि जे आब पढ़ाई लिखाई पर ध्यान देब. नयका नौकरी करब.
इहे नहिं लोक नववर्ष पर दोसरा के मदद करबाक...जन सेवा करबाक... समय के सम्मान करबाक... ऑर्कुट पर ज्यादा समय नहिं देबाक...चैटिंग कम करय... काम के टेंशन नहिं लेबय के शपथ लैत ..मुदा किछ नहिं भ पबैत अछि. दु चारि दिन बाद हुनका खुद याद नहिं रहय छनि जे ओ कि शपथ लेने छलाह. साल के पूरा होय सं पहिने जे शपथ लेल जाइत अछि ओ साल कि दस बाहर दिन तक नहिं टिक पाबैत अछि. असल में कई बेर हम एकन कसम ल लैत छी जकरा एकाएक पूरा करनाय कठिन भ जाइत अछि. एकरा लेल हमरा सभके धीरे धीरे कदम उठाबय के जरूरत अछि. संतुलन बनाकय चलय ते जरूरत छै. संकल्प लेनाय गलत नहिं अछि. मुदा एहन नहिं राखु जकरा पूरा करनाय असंभव भ जाय. जे भय सकय ओकरे करु. सिस्टमैटिक ढंग सं करु. एकहिं बेर में सभ किछ करय के कोशिश नहिं करु. एक एक क पूरा करु. हम त अपन दोस्तक सभ सं इहे चाहैत छी जे ओ बेसि नहिं त किछ त कोशिश करताह अपन संकल्प के पूरा करय के. हमर शुभकामना हुनका संग अछि.
सदस्यता लें टिप्पणियाँ भेजें (Atom)


text:
कन्यादान
दहेज मुक्त मिथिलाक सम्पूर्ण सदस्य लोकनि केँ हम प्रवीण नारायण चौधरीक सादर अभिवादन!
आइ दिनांक १ अगस्त २०२० – कोरोनाकाल केर भयावहता सँ निकलि रहल हमरा लोकनिक मानव जीवनक पाँचम मास ‘भारतवर्ष’ मे थिक आर ईश्वर केर विशेष कृपा सँ हमरा लोकनि येनकेनप्रकारेन सुरक्षित छी, किछु अत्यन्त महत्वपूर्ण लोक एहि इहलोक सँ चलियो गेलाह… हुनका लोकनिक आत्मा शान्ति लेल प्रार्थना आ शेष बाँचल लोक-संसार केँ शीघ्र सुखक सुखद क्षण प्राप्त हो तेकर कामना।
बंधुगण – माता-बहिन – जेठ-श्रेष्ठ आ अनुजवत् लेकिन सब कियो एहि अभियानक महत्वपूर्ण कड़ी लोकनि!
दहेज मुक्त मिथिला वैवाहिक परिचय सप्ताह केर आखिरी दिन थिक आइ। करीब २ दर्जन वर-कन्याक परिचय आबि सकल, लिस्टींग कएने छी, पिन कयल पोस्ट मे सब सँ ऊपरे देखा जायत। धन्यवाद। एहिना समय-समय पर परिचय आदान-प्रदान करब आ ईमानदारिता साथ अपन वचनबद्धता केँ निभायब त हमर-अहाँक संसार ‘दहेज मुक्त मिथिला’ जरूर कहायत।
दुविधा आ शंका मे घेरायल मनुष्य केँ गुंह गिजय सँ कियो नहि रोकि सकैत छैक, ओकरा लिखले वैह छैक… स्वयं गन्दगी मे रहत आ गन्दा बात-विचार सँ घेरायल काहि कटैत जीवनक अन्त करत। एहेन कतेको गन्दा मनुष्य केँ आजीवन प्राप्त भोग आ मोक्ष केर वृत्तान्त अपने सब जनिते होयब। हम सब एहनो लोक केँ सद्गति जीवन्त वा मरणोपरान्त भेटय तेकर कामना करी।
आब जे ऐगला सप्ताह हम सब फोकस करब से विषय थिक ‘कन्यादान’ केर!
१. कन्यादान केँ सब सँ पैघ यज्ञ आ मानवीय कर्तव्य मानल गेल अछि मनुष्यक जीवन मे। कारण विवाह जेहेन महत्वपूर्ण विषय जाहि पर मनुष्यक आगामी पीढी टिकल रहैछ तेकरा पूर्ण करय मे बहुतो प्रकारक कठिन जाँच, पूछताछ, छानबीन, निरीक्षण-परीक्षण, कुल-मूल-शील-सौष्ठव-समृद्धि आदिक दुइ पक्ष वर आ कन्याक बीच मिलान कयलाक बादे विवाह तय होइत अछि – आर तखन कर्मकांडीय पद्धति अनुसार वर केँ कन्या सौंपबाक यानि कन्यादान कयल जेबाक विधान अछि।
२. हरेक वर केँ भगवान् ‘विष्णु’ स्वरूप मानिकय ‘सीता’ स्वरूपा बेटी केर हाथ वरक हाथ मे देबाक एकटा भावुक क्षण होइत छैक ‘कन्यादान’। एक बेटी लेल ई क्षण अत्यन्त भावुकता सँ भरल होइत छैक, तहिना माता-पिता-परिजन जतय ओकर जन्म भेल रहैत छैक ताहि सँ ओकर नाता टूटबाक आ नव परिवार, गोत्र, मूल, पति, ससूर, सासु, ननदि, दियर, भैंसूर, दियादिनी, आदिक संग सम्बन्ध जुड़बाक ई पल अति विशिष्ट आ विवाह जेहेन सम्बन्ध मे सब सँ बेसी महत्वपूर्ण होइत छैक। विष्णुस्वरूप जमाय ई वचन दैत छथिन जे अहाँक बेटी (कन्या) केर सम्पूर्ण जिम्मेदारी हमर भेल, हिनकर रक्षा, भरण-पोषण, आगामी जीवनक सम्पूर्ण क्षार-भार हमर कपार होयत।
३. बुझि सकैत छी जे एक कन्यादान केर रस्म (विधान) कन्या, वर, दू परिवारक समस्त परिजन आ वरियाती-सरियाती सभक लेल ई प्रकृतिक हर अवयव कतेक प्रभावित होइत अछि, ईश्वर सेहो प्रसन्न होइत छथि जे मानवीय संसार मे एकटा जोड़ी पुनः बनि गेल जे एहि संसारक ऐगला पीढी केँ धराधाम मे जन्म देबाक पवित्र कार्य करत, देवता-पितर-ऋषि सब केँ हविष्य प्रदान करत।
४. कन्यादानक तौर-तरीका आ विधान सेहो अलग-अलग जगह पर अपना तरहें होइत देखल जाइछ। वरक हाथ मे कन्याक हाथ सौंपबाक एहि पवित्र प्रक्रिया मे जल-फूल-पान-दुभि-धान-मखान आदिक विधान वर्णित भेटैछ – सब तरहें वर द्वारा कन्याक रक्षार्थ तथा आजीवन संगिनीक रूप मे संग रखबाक वचन देल जाइछ।
५. पौराणिक कथा-गाथा मे दक्ष प्रजापति द्वारा अपन २७ गोट नक्षत्र स्वरूपा सुपुत्रीक विवाह चन्द्रमा संग आ कन्यादानक चर्चा अबैत अछि। सृष्टिक संचालन मे पहिल विवाह आ कन्यादान केर चर्चा एहि २७ नक्षत्रक विवाह चन्द्रमा संग होयबाक बात कहल गेल अछि। एतहि सँ सृष्टि आगू बढल। सती सेहो हिनकहि सुपुत्री छलीह जिनकर विवाह शिवजी संग भेल छलन्हि।
६. कन्यादान केँ सब सँ पैघ दान सेहो मानल गेल अछि। एहि दान सँ सभक भाग्योदय होयबाक मान्यता स्थापित अछि। जे कन्यादान करैत छथि हुनकहु भाग्योदय केर विधान वर्णित अछि। अपन मिथिला मे सेहो कन्यादान सँ पैघ दोसर कोनो धर्म निभेबाक बात नहि भेटैछ। जीवन मे एक न एक बेर कन्यादान सब केँ करबाक चाही, यैह मान्यता अपनहु सब ओतय अछि।
७. कन्यादान सँ पूर्व मातृका पूजा – कुलदेवीक पूजा संग-संग पितर लोकनिक प्रसन्नता लेल सेहो अभ्युदय श्राद्ध कयल जाइत अछि। महर्षि कणाद विहित – यतोऽभ्युदयनिःश्रेयससिद्धि: स धर्म: ; वैशेषिक सूत्र १। १। २। जेहेन महान संकल्प केँ धारण करैत कन्यादान समान निष्ठा सँ पूर्ण यज्ञ प्रति आगाँ बढबाक विधान अपनहु मिथिला मे सर्वविदिते अछि।
बुझि जाउ जे कन्यादान मात्र विवाहक आधारभूत विधान थिक जतय सँ नव जीवन आरम्भ होइछ कन्या एवं वर दुनूक जीवन मे – आर एहेन महान यज्ञ लेल यदि कतहु सँ ‘दहेजरूपी शर्त अथवा अन्य कोनो तरहक मांग’ कन्यापक्ष पर थोपल जाय तऽ विवाहक बुनियाद कतेक अपवित्र, दबावपूर्ण, कलंकित आ आवेशित होयत!
आउ, एहि सप्ताह – कन्यादान सँ जुड़ल किछु संस्मरण केर संकलन करी। जे लिखि सकैत होइ, कृपया अपन संस्मरण जरूर पठाउ।
हरिः हरः!!


text:
मुजफ्फरपुर । काफी समय स जलजमाव क पीड़ा झेल रहल शहरवासी क लेल राहत भरल समाद अछि। शहर क लेल जल-मल निकासी क नव योजना पर तेजी स काम भ रहल अछि। नक्शा तैयार अछि आ भू-अधिग्रहण क औपचारिकता पूरा करबाक कवायद शुरू भ गेल अछि। एहि स शहर कए जलजमाव स राहत भेटबाक उम्मीद अछि। दरअसल, तीन दशक पूर्व बनल जल निकासी क योजना शहर क विस्तार आ आबादी आ मकान क संख्या बढ़बाक कारण अक्षम साबित भ रहल अछि। बिहार शहरी विकास कार्यक्रम क तहत नव योजना तैयार करि आगू क कार्रवाई क लेल सरकार आ निगम प्रशासन कए सौंप देल गेल अछि।
की अछि योजना: पटना क संस्था जीएचके कंसल्टिंग लिमिटेड एहि योजना क खाका तैयार केलक अछि। एहि मे सीवरेज प्रणाली क लेल तीन स्तर पर व्यवस्था कैल गेल अछि। शहर मे नाली क जाल बिछेबाक लेल सीवरेज नेटवर्क बनेबाक प्रस्ताव अछि। शहर मे कुल पांच सीवरेज पंपिंग स्टेशन क संग एकटा सीवरेज ट्रीटमेंट प्लांट सेहो बनाउल जाएत। योजना क मुताबिक बालूघाट, रेलवे स्टेशन क लग मे, बैरिया, खबड़ा क लग आ मिठनपुरा मे पंपिंग स्टेशन बनाउल जाएत। संगहि खबड़ा क लग फरदो नदी स लगैत इलाका मे सीवरेज ट्रीटमेंट प्लांट लगेबाक योजना अछि। ट्रीटमेंट प्लांट क लेल दस हेक्टेयर जमीन क आवश्यकता अछि, जखनकि हर पंपिंग स्टेशन क लेल 25 मीटर चौड़ा आ 30 मीटर लंबा भूखंड क आवश्यकता होएत।


text:
दरभंगा: [प्रणव चौधरी] दरभंगा जिलाक एपीएम थाना क्षेत्रक सिरनिया गांवक रहैय बला मो. खालिद अनवर केर बेटा मो. खालिद (25 वर्ष) केँ मृत्यु शुक्र दिन बिजली केँ करंट लगला स भ गेल।
एही घटनाक संबंध में परिजन सब कहलैथ कि "खालिद" मोबाइल चार्ज में लगाक चलबैए छल। एही दौरान हुनक शरीर नंगा तार में सैट गेल। परिजन सब हुनका तुरंत डीएमसीएच आनलैथ, जत चिकित्सक सब हुनका मृत घोषित क देलक। खालिद अप्पन परिवारक एकलौता कमाऊआ बेटा छल।खलिद कपड़ा केर व्यवसाय कs अपन परिवारक भरण-पोषण करैत छलैथ। खालिदक मोत सs पूरा परिवार केर ऊपर दुखक पहाड़ टूइट गेल अछि।
#मृत्यु #बिजली करंट # मैथिली समाचार


text:
प्रयोगकर्ता वार्ता:सौरभ झा
धन्यवाद !
-- मैथिली विकिपिडिया स्वागतम (वार्ता) २१:१९, २४ दिसम्बर २०१६ (NPT)
मैथिली विकिपिडिया मिसन १० मे स्वागत अछि !संपादित करें
नमस्ते, सम्पादक मित्रसभ मैथिली विकिपिडिया मिसन १०क शुरूवात भऽ चुकल अछि । ई कार्यक्रम सम्बन्धी किछ जानकारी निम्न बमोजिम रहल अछि।
- अहाँद्वारा निर्माण कएल लेखके ई उपकरण मार्फत पेश करी । कृपया उपर दाहिनादिस 'लग इन'मे दाबी आ OAuth बाँकी काज कऽ देत । अहाँ ई उपकरणक इन्टरफेसके अपन भाषामे सेहो उपर दाहिनादिस सँ परिवर्तन करि सकैत छी ।
- अहाँद्वारा निर्माण कएल लेख पेश करलाक पश्चात उक्त उपकरण लेखमे एकटा आकृति थप करि देत तथा आयोजकसभ ओ लेखके पूनरावलोकनक लेल आवश्यक चिन्ह समेत थप करि देत । अहाँ अपन प्रगतीके ई उपकरणक प्रयोगसँ देख सकैत छी, जे अहाँक द्वारा निर्मित कतेक लेख स्विकारयोग्य अछि से देखाबत ।
- सहभागीसभ मे सँ जकर सभसँ बेसी स्विकारयोग्य लेख होइत ओ प्रयोगकर्ताके मैथिली विकिपिडिया मिसन १० पुरस्कार प्राप्त होइत । यदि अहाँ १५०० टा स्विकारयोग्य लेख निर्माण करबै तहन विशेष पुरस्कार प्राप्त करबै । मैथिली विकिपिडियामे सर्वाधिक स्विकारयोग्य लेख तयार करनिहार विकिपिडियनके मैथिली विकिमिडियन्स निर्वाचित प्रयोगकर्ताकऽ रूपमे सम्मान कएल जाइत आ निजके बार्नस्टार अलावा हस्ताक्षर सहितक प्रमाणपत्र समेत प्रदान कएल जाइत ।
- यदि अहाँके उपकारणक पहुँचमे कोनो किसिमक समस्या भेलापर अहाँ ई पृष्ठमे रहल अहाँक अपन प्रयोगकर्ता नाम संग पेश करि सकैत छी ।
कृपया नोट करी १ दिसम्बर २०१६ सँ ३१ दिसम्बर २०१६ (UTC) धरि कएल सम्पादन मात्र गणना होइत ।
आयोजकक तरफसँ -- मैथिली विकिमिडियन्स समूह
मैथिली विकिपिडिया मिसन १०संपादित करें
मैथिली विकिपिडिया मिसन १० एक चुनौती छी । मैथिली विकिपिडियामे सन् २०१६ के अन्तमे १०,००० लेख पहुँचाबैक उद्देश्यसँ ई परियोजना सञ्चालन कएल गेल अछि । ई परियोजना अन्तर्गत सन् २०१६ के दिसम्बर महिनाभरि अनलाइन आ अफलाइन सम्पादनथन आयोजित कएल जाइत । विकिमिडिया समुदायद्वारा पहिल बेर एहन प्रकारक चुनौती लेल गेल अछि ताहिलेल सम्पूर्ण मैथिली भाषी प्रयोगकर्तासँ ई प्रतियोगितामे आवद्ध होमए लेल मैथिली विकिमिडियन्स समूह अनुरोध करैत अछि ।
विचार आ समीक्षाक लेल अनुरोधसंपादित करें
प्रिय मैथिल विकिपिडियन मित्र लोकनि, मैथिली विकिपिडियाक चबुतरामे भऽ रहल चर्चा मे भाग ली ।--बिप्लब आनन्द ११:०९, ३ मार्च २०१७ (NPT)
अन्तर्राष्ट्रिय मातृभाषा दिवस सम्पादनथन प्रतियोगितासंपादित करें
नमस्ते मैथिली विकिपिडिया मित्रसभ,
अन्तर्राष्ट्रिय मातृभाषा दिवसक उपलक्ष्यमे हम मैथिली विकिपिडियामे ३ दिनक (२१ फरबरी सँ २३ फरबरी) धरिक सम्पादनथन प्रतियोगिता सञ्चालन करवाक लेल चबुतरा उपर एक प्रस्ताव करैत छी । ई प्रतियोगिता अवधिमे विश्वक भाषा, भाषा परिवार सँ सम्बन्धित लेख निर्माण कएल जाइत । कृपया अपन मत राखी । धन्यवाद-- Biplab Anand (वार्ता)
मातृभाषा सम्पादनथनसंपादित करें
नमस्ते मैथिली विकिपिडियन जी,
कृपया मैथिली विकिपिडियामे होमए जा रहल विकिपिडिया:मातृभाषा सम्पादनथन प्रतियोगितामे अपन सहभागिता जनाएल जाए ।
विकि लभ्स विमिन २०१९ मे सहभागिताक लेलसंपादित करें
नमस्ते सौरभ झा जी,
कृपया मैथिली विकिपिडियामे भऽ रहल विकिपिडिया:विकी लभ्स विमिन २०१९ प्रतियोगितामे अपन सहभागिता जनाएल जाए आ बेसी सँ बेसी लेखकें निर्माण करऽमे सहयोग करी। धन्यवाद--Nilam Karn


text:
विशेष सम्पादकीय
द नेपालटप आनलाइन पत्रिका मे श्री कमल मण्डल केर लेख ‘सेन्सरबोर्ड न हुंदा बिकृत बन्दै मैथिली गीत-संगीत’ शीर्षकक महत्वपूर्ण लेख पढलहुँ। काफी नीक ढंग सँ नेपालक मैथिली गीत-संगीत क्षेत्र मे आबि रहल क्रान्तिकारी परिवर्तनक समीक्षा कयलनि अछि। चूँकि कमलजी स्वयं सेहो एक फिल्मकर्मी आ कलाकार होयबाक संग खानदानी रंगकर्मी सेहो छथि, हुनका मे ऊपरका पीढी सँ लैत वर्तमान पीढी धरिक मैथिली कलाक्षेत्रक महिन-महिन बात सभक जानकारी भरल छन्हि। लेकिन सारतत्त्व मे ओ जे सिफारिश करैत बुझाइत छथि जे ‘सेन्सरबोर्ड’ केर अभाव मे बिकृति आयल से सेन्सरबोर्ड रहबाक चाही, ताहि पर हम आजुक ई सम्पादकीय लिखय लेल प्रेरित भेल छी। हमरा हिसाबे समाजक तंत्र मे फूहड़ता आ अश्लीलता बड पैघ स्तर पर सन्हिया गेल अछि। एकरा दूर करबाक लेल समाजहि केँ एकजूट होबय पड़त।
सेन्सरबोर्डक बापो फेल अछि एहि अराजक मनोरंजक गीत-संगीतक आगाँ
अराजक मनोरंजन सँ सेन्सरबोर्डक बापो सुरक्षा नहि दय सकैत अछि। प्रशासन फेल भेल अछि। कतेको स्थान पर नियंत्रणक प्रयासक कारण झगड़ा-झंझटि आ केस-फौदारी सभटा भेल। अफसोस जे समाजक लोक स्वयं एहि लेल जागरूक नहि अछि।
एहि संसार मे कामुकता आ मादकता प्रति आकर्षण हरेक समुदाय मे ओतबे छैक। नहि केवल हिन्दी आ भोजपुरी मे अश्लील शब्द आ द्विअर्थी शब्दक प्रयोग करैत गीत लिखल-गायल आ प्रदर्शन कयल गेल, बल्कि ओकर बाजार सेहो एतेक तेजी सँ लोकप्रियता हासिल करय लागल जे देखादेखी नेपाली, मैथिली आ विभिन्न भाषा तथा बोली मे आइ धड़ल्ले सँ एहि तरहक प्रयोग अत्यधिक देखल जाइत अछि।
हिन्दी आ भोजपुरी गीत लेल त सेन्सरबोर्ड सेहो छैक, लेकिन ओ गिने-चुने फिल्म टा लेल मात्र अपन कार्य करैत छैक। सेन्सरबोर्ड केर सेन्सर सेहो एहि तरहक गीत केँ अनेकन बहन्ना मे पास कय बैसैत छैक।
तखन सेन्सरबोर्डक नजरि सँ काफी दूर आ घरही कैमराक उपलब्धता आ मनमानी फिल्म सूट करबाक लिलसा, गीत एल्बम रेकर्डिंग करबाक मनसा, ई एकटा एहेन बाढि जेकाँ आबि गेल छैक जाहि पर नियंत्रण सेन्सरबोर्डक बापो नहि कय सकैत अछि।
एकरा ऊपर नियंत्रण स्वयं लोकक अपन मर्यादित व्यवहार आ सभ्यता व संस्कार प्रति झुकाव-लगाव आ प्रतिबद्धता मात्र सँ संभव होयत। जखन एहेन फूहड़ गीत केँ सुननिहारक संख्या घटतैक, तखनहि गायक आ गीतकार सब एहेन गीत गाबय आ प्रदर्शन करय सँ परहेज करत।
लेकिन दुःखक बात त एहेन छैक जे आइ एक दिश महारानी दुर्गाक पूजा-पाठ चलैत रहैत अछि आर दोसर दिश सांस्कृतिक कार्यक्रमक नाम पर नग्नता आ फूहड़ताक पराकाष्ठा पर देवीस्वरूपा धी-बेटी केँ नचायल जाइत रहैत अछि, जतय हजारोंक संख्या मे हमर-अहाँक समाजक लोक ‘हो-हो-ताक्-धिना-धिन-ढिन्-चक्’ नाच नचैत रहैत अछि।
तऽ स्पष्टे अछि जे जखन समाजक लोक एहि तरहक अश्लील आ फूहड़ गीत-संगीत व फिल्म केँ स्वीकार करत, वैह देखत आ देखबाक आयोजन करत, तखन श्लील आ सौम्य आ कि सभ्य-सुसंस्कृत व्यवहार जे हम-अहाँ ताकि रहल छी, अथवा सेन्सरबोर्डक व्यवस्था चाहि रहल छी, से कनी सोचू जे अहाँक वश मे केना रहत ई कामुकता आ मादकता प्रति बहसल गीतकार, गायक, कलाकार, निर्माता, कैमरामैन आ निर्देशक आ कि एकरा सभक ई विशाल श्रोता!
गामहु-घर मे देखि सकैत छी जे एहि तरहक गन्दा शब्द सँ भरल गीतक ढ्याक्-चुक्-ढ्याक्-चुक् संगीत पर परिवारक सब तुर मिलिकय नचैत मुड़न आ ब्याह केर उत्सव मनबैत अछि। के नियंत्रण करत एहि सब कुव्यवस्था आ अराजकता पर? सरेआम बजैत रहैत अछि डीजे केर कनफोड़ा आवाज मे बीमार कय दयवला गीत-संगीत, जँ कियो रोकबाक लेल प्रयास करैत अछि त उल्टा कपरफोड़ा-फोड़ी तक झंझटि उठि जाइत छैक।
एहेन मे केहेन सेन्सरबोर्ड आ शासन-प्रशासनक बात एहि लेख सँ उठेलहुँ से स्वयं सोचू। एकर समाधानक एकमात्र बाट अछि व्यक्ति सँ लैत सामुदायिक एकजूटता जे एहि तरहक गीत-संगीत आ प्रस्तुति पर पूर्ण पाबन्दी लगाबय। आपसी सहमति सँ एहि तरहक अराजक मनोरंजन सँ अपना आ अपन समाज केँ बचाबय।


text:
मुंबई, अगस्त १६, २०१५. मैथिली जिन्दाबाद!!
हालहि ल्युकोमिया रोग सँ ग्रस्त एक मैथिल बालक केर मुंबईक टाटा कैन्सर अस्पताल मे इलाज हेतु सामूहिक सहयोग संकलन हेतु कैल गेल पहल – दहेज मुक्त मिथिला समान पुरान-प्रतिष्ठित संस्थाक आगू बढि प्रयास केँ आगू बढायब – आ मैथिल केर विद्यमान् दुर्गुण जे कोनो-न-कोनो बात पर नाक मे खूट्टी गड़त आ फेर जन्म होयत एक नव संस्थाक; एहि तरहें मुंबई केर मस्तानी धरती पर सेहो दिल्लिये दिलवाली भूमि समान नव हावा बहल आ बनि गेल अछि एकटा नव संस्था ‘मैथिल सेवा संस्थान’।
फेसबुक आर व्हाट्सअप पर अपडेट देल गेल मुताबिक कोनो विपत्ति मे घिरल मैथिल केँ सहयोग करबाक लेल एहि संस्थाक स्थापना कैल गेल अछि। एकर संस्थापक सदस्य सगुन मिश्र जानकारी दैत बतौलनि अछि जे ‘हम सब नवतुरिया एकटा मैथिल सेवा संस्थान नामक संस्था केर निर्माण केलहुँ अछि। एकर उद्देश्य मात्र मैथिल केर सेवा केनाइ अछि।’ एहि संस्थाक लगभग चारि पानाक संविधान केँ सार्वजनिक करैत ओ एकरा पढलाक बाद इच्छूक व्यक्ति सब सँ एहि मे जुड़बाक अपील सेहो केलनि अछि।
स्रोत सँ भेटल जानकारी मुताबिक उपरोक्त चिराग सहयोग प्रसंग मे दहेज मुक्त मिथिलाक संरक्षक पंडित धर्मानन्द झा द्वारा नवतुरिया सदस्य सब केँ धरफरा कय कोनो निर्णय नहि करबाक अभिभावकत्व सँ नियंत्रित करबाक प्रतिक्रिया एहि नव संस्थाक उत्पत्तिक कारण मानल जा सकैत अछि। तहिना, दहेज मुक्त मिथिला मुम्बई ईकाइ जाहि मे काफी रास गंभीर, अनुभवी आ अनुशासित सदस्य लोकनि सेहो जुड़ल छथि; हुनका सबहक मतानुसार कोनो निर्णय आपसी विमर्श सँ हेबाक चाही, नहि कि जोश-जोश मे आ भावना मे बहिकय जेहो-न-सेहो निर्णय करैत बाद मे विवाद उत्पन्न होयबाक अवस्था बनाबी। किछु एहि तरहक द्वंद्व आ नवतुरिया सदस्य लोकनिक जोश आपस मे टकरायल जेकर फलस्वरूप एहि नव संस्थाक उत्पत्ति भेल मानल जाइत अछि। उद्देश्य सदिखन पवित्र रहैत छैक, मुदा संगठन मे जाबत अनुशासन नहि होयत, ओकर संचालन सब दिन टूटपूंजिया जेकाँ होइत छैक। अत: मैथिल केँ सदिखन ई ध्यान मे राखिकय नव संस्थाक निर्माण करबाक चाही जाहि सँ ओकर आयू सेहो दीर्घ होयत आ परिणाम सेहो सार्थक।


text:
कैल्हि शुक्र दिन सेहो अटर्नी जनरल आओर सीजेआई पूरा विवाद पर बैठक करी चर्चा केना छल। देशक इतिहास मे ई पहिल मौका छल, जखन सुप्रीम कोर्टक जज सभ आंतरिक विवाद क' मीडियाक समक्ष राखबाक फैसला लेलक। एहि बीच पूरा विवाद ल'केँ सुप्रीम कोर्टक बार असोसिएशन सेहो आय सांझ 5 बजे मीटिंग बजेना अछि। एहि बैठकक बाद असोसिएशन दिस सँ 4 जजक बयान केर चलते पैदा भेल हालातक बारे मे बात करबाक लेल प्रेस कॉन्फ्रेंस सेहो कायल जायत।
सुप्रीम कोर्टक 4 जजक दिस सँ प्रेस कॉन्फ्रेंस करी सीजेआई पर आरोप लगेबाक ल'केँ असोसिएशन के प्रेजिडेंट विकास सिंह कहलनि कि यदि ओ सभ मीडिया सँ बात करबाक लेल आयल छला तेँ हुनका सभकेँ किछु ठोस बात करबाक चाही रहे। सिर्फ लोग सभक दिमाग मे संदेह पैदा करब न्यायपालिका केर हित मे नहि अछि।


text:
रेनाटो सान्चेस
रेनाटो सान्चेस एक व्यवसायीक पोर्चुगलिज फुटबल खेलाडी छथि । जे हाल जर्मन क्लब बार्यन म्युनिखसँ व्यवसायीक फुटबल खेलैत अछि । ओ आक्रामक मीडफिल्डरसँ मैदानमे खेलेत अछि ।
क्लब जीवन[सम्पादन करी]
ओ पोर्चुगल क्लब बेनिफिका सँ म्युनिख £३५ मिलियनमे भितर केनेए छल ।
अन्तर्राष्ट्रिय खेल[सम्पादन करी]
पोर्चुगलले युरो २०१६ महत्वपूर्ण खेलाडी सान्चेजसँ क्वाटरफाइनलमे पोल्यान्ड विरूद्ध बराबरी गोल समेत केनेए छल । ओ युरो २०१६ कऽ उत्कृष्ट युवा खेलाडी समेत घोषित भेल छल ।
अन्तर्राष्ट्रिय गोल[सम्पादन करी]
पोर्चुगलका लेल केनेए गोलसभ
सन्दर्भ सामग्रीसभ[सम्पादन करी]
- ↑ "Squads for 2017/18 Premier League confirmed", Premier League, १ सितम्बर २०१७, अन्तिम पहुँच ९ सितम्बर २०१७।


text:
पत्तदकल
पत्तदकल (कन्नड - ಪಟ್ಟದಕಲ್ಲು) भारतक कर्नाटक राज्यमे रहल एक गाम आ पर्यटकीय स्थल छी जे भारतीय स्थापत्यकलाक वेसर शैलीक आरम्भिक प्रयोग वा स्मारक समूहक लेल प्रसिद्ध अछि । ई मन्दिर आठम शताब्दीमे निर्माण कएल गेल छल । एतय भारतीय स्थापत्य (दक्षिण भारतीय) तथा भारतीय स्थापत्यकला (उत्तर भारतीय या आर्य) दुनु शैलीक मन्दिर अछि । पत्तदकल दक्षिण भारतक चालुक्य वंशको राजधानी बादामी सँ २२ किमीक दूरीमे अवस्थित अछि । चालुक्य वंशक राजासभद्वारा एकर निर्माण सातम शताब्दी आ आठम शताब्दीमे कएल गेल छल ।[१]
इतिहास[सम्पादन करी]
सन्दर्भ सामग्रीसभ[सम्पादन करी]
- ↑ "द चालुक्यन म्याग्नीफिसेन्स"।
|accessyear=प्यारामिटर ग्रहण नै केलक (सहायता);
|accessmonthday=प्यारामिटर ग्रहण नै केलक (सहायता)
बाह्य जडीसभ[सम्पादन करी]


text:
नवका- पुरनका लेख सर्च करु...
पासवानजी बनताह मंत्री !
दिल्ली मे आई-काल्हि हवा गर्म अछि जे रामविलास पासवानजी मनमोहन सरकार मे मंत्री बनि सकय छथि. सत्ता के गलियारा मे चर्चा अछि जे 15 जुलाई के करीब केंद्रीय मंत्रिमंडल मे फेरबदल होएत जेहि मे हिनका जगह मिलय के संभावना छनि... असल मे 26 जुलाई सं मानसून सत्र शुरू होए वाला अछि जकरा हंगामेदार रहय के पूरा संभावना अछि... सत्र के दौरान महंगाई... नक्सल... भोपाल गैस...एंडरसन आओर परमाणु दायित्व विधेयक मामला पर सरकार के मुश्किल के सामना करय पड़ि सकैत अछि. एहि सं बचय के लेल सरकार अगिला सत्र मे महिला आरक्षण बिल लाबि सकैत अछि... आओर लोकदल के अजित सिंह के संग लोजपा के रामविलास पासवान जीके मंत्री बना राजनीति साधय के कोशिश करि सकैत अछि.
केंद्र सरकार के भने ममता बनर्जी जीक समर्थन मिलल अछि... मगर ममताजीक रुख कखन केहन रहत ई सरकार के सेहो नहि पता रहैत अछि. एहि लेल सरकार एहतियात बरैत रहल अछि. संगहि संग अजित जीक मंत्री बनला सं जाट आओर पासवान जीक मंत्री बनला सं दलित के खुश राखय के कोशिश होएत. फेर आगां एहि साल बिहार मे चुनाव सेहो होए वाला अछि. कांग्रेस भने कहैत होए कि बिहार विधानसभा चुनाव मे ओ असगरे ठाड़ होएत मुदा पार्टीक राज्य मे जे हाल अछि ओकरा देखैत कांग्रेस कोनो विकल्प नहि छोडय चाहैत अछि.
अहां के याद होएत जे पासवानजी पिछले दिन राज्यसभा सांसद बनलाह... आओर पिछले हफ्ता हिनकर जन्मदिन सेहो छलन्हि. जन्मदिन के मौका पर यूपीए अध्यक्ष सोनिया गांधी खुद रामविलास जीके फोन कs जन्मदिनक बधाई देने छलीह..... ई सभ किछ एहन सूत्र जुड़ि रहल अछि जे एहि संभावना के बल द रहल अछि. आओर पासवान जी मंत्री बनय छथि तं ई बिहार के लेल नीके गप होएत.
एकरे संग एम्हर कृषि मंत्री शरद पवार आईसीसी अध्यक्ष बनलाके बाद प्रधानमंत्री सं अपन भार किछ कम करय लेल आग्रह कएलखिन्ह...हिनका पास अखन तीनटा मंत्रालय छनि...कृषि के संग हिनका पास खाद्य एवं नागरिक आपूर्ति मंत्रालय आओर उपभोक्ता मामला के मंत्रालय सेहो छनि. ओना हिनकर मंत्रालय के एनसीपी अपने संग राखय चाहैत अछि... भs सकैत अछि जे छगन भुजबल के सेहो दिल्ली लाबय के कोशिश होए. सलमान खुर्शीदजी आओर ए राजा पर सेहो किछ निर्णय भs सकैत अछि.
हमर ईमेल:-hellomithilaa@gmail.com
सदस्यता लें टिप्पणियाँ भेजें (Atom)


text:
एहि हवाई सफरक लेल दू विमान कंपनी स्पाइस जेट आओर इंडिगो एयरलाइंस केंद्र सरकारक उड़ान योजनाक तहत निविदा सेहो देना अछि। यदि दरभंगाक एयरफोर्स एयरपोर्ट पर टर्मिनल भवन आओर प्रवेशक लेल सरकार जमीन उपलब्ध करा दैत अछि तेँ अगला छह मास मे हवाई सेवा प्रारंभ भ' सकैत अछि। अगिला सप्ताह 'लेटर फॉर एवार्ड इश्यू' भ' जेबाक अनुमान लगाओल जे रहल अछि। ऐहिक जारी भेलाक बाद छह मासक भीतर संबंधित कंपनी केँ अप्पन सेवा शुरू करे पड़ैत अछि।
अपने क' बता दी कि दरभंगा एयरपोर्ट पर हवाई सेवाक शुरुआत लेल एयरपोर्ट अथॉरिटी ऑफ इंडिया आओर डीजीसीए केँ चारि सदस्यीय टीम नवंबर 2017 मे दरभंगाक दौरा करी स्थल निरीक्षण केँ संगहि किछु आवश्यक सुविधा सभके बहाल करबाक निर्देश सेहो देना छल।
दरसल एक दशक पहिने सँ एहिठाम सँ हवाई सेवाक लेल प्रयास चलैत छल। सभसँ पहिने दरभंगा सँ चार्टड विमान सेवा शुरू भेल, मुदा उद्घाटनक दिने जहाज हवाई पट्टी सँ पिछड़ी केँ झाड़ी मे चल गेल आओर हादसाक शिकार भ' गेल। दोसर बेर ऐहिक पहल ढाई बरख पहिने भेल, मुदा ओहो निरंतरता बरकरार नहि रही सकल आओर एहिठामक लोग सभक सपना एक बेर फेरसँ टूटी गेल। आब एक बेर फेरसँ एहि दिशा मे मौजूदा केंद्र सरकार ठोस पहल केना अछि।


text:
दरभंगा । सामाजिक सरोकार आ संस्कार सभक समुचित निर्वहन हेतु सभसँ बेसी विश्वसनीय विश्वविद्यालय पंचांग केर आई बेस उत्सवी माहौलमे कुलपति कार्यालय कक्ष मे विद्वतजनकें हाथ विमोचन कएल गेल आऔर काल्हि सँ ई सार्वजनिक रुपे बाजारमे सेहो उपलब्ध भ’ जाएत। केएसडीएसयू सँ प्रकाशित मिथिलांचलमे सर्वमान्य विश्वविद्यालय पंचांग केर विमोचन मंगल दिन कएल गेल। अहिके लSक आब लोकक प्रतीक्षा खतम भेल आऔर विद्वान सभ सेहो अहि लSज बेस खुश छथि। अहि अवसर पर संस्कृत विश्वविद्यालय केर वीसी प्रो0 सर्व नारायण झा आ प्रोवीसी प्रो0 चन्द्रेश्वर प्रसाद सिंह पंचांग निर्माण सँ जुड़ल सभ विद्वानकें प्रति आभार व्यक्त कएलाह एवम नवका पंचांग हेतु सभकेँ शुभकामना सेहो प्रदान कएलाह।
उक्त जानकारी दैत पीआरओ निशिकांत कहैत अछि कि संस्कृत विश्वविद्यालय सँ विश्वविद्यालय पंचांग 1978 सँ अनवरत प्रकाशित होयत आबि रहल अछि आऔर ई पूरा देशमे अपन विशिष्ट स्थान रखने अछि। हिंदी वर्ष सम्वत 7576 ,शाक वर्ष 1940-41 एवम साल 2018-19 केर ई पंचांग28 जुलाई,2018 सँ व्यवहृत होयत।
अहि पंचांग केर प्रधान संपादक ज्योतिष केर प्रकाण्ड विद्वान पूर्व कुलपति प्रो0 रामचन्द्र झा छथि आऔर सह सम्पादक छथि डीन प्रो शिवाकांत झा। कुलपति प्रो झा संरक्षक आऔर प्रवर्तक छथि पूर्व चर्चित कुलपति प्रो रामकरण शर्मा।
विमोचनकें अवसर पर कुलपति आ प्रतिकुलपति केर अलावा राष्ट्रीय संस्कृत संस्थान, अगरतल्ला परिसर केर प्रो धनिन्द्र झा आ संस्थानकें मुम्बई इकाई केर प्रो0 बोधकुमार झा, बीएचयू केर प्रो मनोलता शर्मा, लनामिविवि केर प्रो ऋषिकेश झा,ओएसडी,डॉ शिवलोचन झा, स्नातकोत्तर प्रभारी डॉ दिलीप कुमार झा, परीक्षा नियंत्रक डॉ शैलेंद्र मोहन झा, प्रकाशन प्रशाखा प्रभारी डॉ अनिल कुमार झा मुख्य रूप सँ उपस्थित छलाह।
नवका सालमे विआहक 57 शुभ लगन : नव पंचांगकें मोताबिक नव सालमे विआहक शुभ लगन केर शुरुआत जनवरी 2019 सँ होयत। नव सालमे विआहक कुल 57 शुभ लगन होयत ओतय सौराठ सभा केर शुभारंभ 21 जून 2019 कS होयत आ समापन 30 जून। उपनयन केर शुभ लगन अहि साल नहि अछि। एकर शुभ दिनक शुरुआत अगिला साल फरवरी सँ होयत।
नवका सालमे विआहक शुभ लगन : जनवरी – 17, 18, 23, 25, 27, 28 व 30, फरवरी – 1, 4, 10, 11, 15, 20, 21, 22,
25 आ 28, मार्च – 3, 4, 7, 8 आ 13, अप्रैल – 17, 18, 19, 21, 22, 24, 25, 26 आ 28, मई – 1, 2, 6, 12, 19, 20, 23,
24, 26, 29, 30 आ 31, जून – 3, 9, 10, 12, 13, 14, 21, 26, 27, 28 आ 30, जुलाई- 7, 9 आ 11


text:
हमर मान्यता अछि जे कार्यक प्रति उत्साह एवं समर्पणकें व्यक्तिक उम्रसँ तुलना नञि कयल जेबाक चाही। उम्रकें बढ़लासँ शारीरिक शक्तिमे कमजोरी अवश्य अबैत अछि परन्तु अनेकों प्रकारक कार्य सम्पादनसँ स्वयंकें आत्मसंतुष्टिक अनुभव एवं जीवनमे सुख-शान्तिक भावसँ संतुष्टिक अनुभूति आंतरिक उत्साहकें बर्द्धित करैत अछि।
वर्त्तमान समयमे हजारों एवं लाखों व्यक्ति सेवानिवृत भऽ आर्थिक दृष्टि एवं शारिरीक रुपें स्वस्थ आ मजबुत छथि । एहि प्रकारक व्यक्ति क योगदानसँ समाज क उत्थान एवं सुधार संभव भऽ सकैत अछि। शिक्षा संस्थान, समाजसेवी संस्थान एवं सामाजिक उत्थानसँ जुड़ल अनेकों कार्यक्रमकें मार्गनिर्देशनक माध्यमें वरिष्ठ व्यक्तिक योगदानकें सेवा हेतु समाज लाभान्वित भऽ सकैत अछि।
अतः आवश्यकता अछि उम्रक अनुभव समाजकें पथ-प्रदर्शक केर भूमिकामे स्वीकार करैत, श्रेष्ठ समाजक निर्माणमे सहभागिताकें सम्मानपूर्वक स्वीकार करी। एहि कार्य हेतु वस्तुतः उम्र बाधक नहि भऽ सकैत अछि जँ जीवनमे उत्साहक समायोजन दृढ़ हो। इत्यलम्।


text:
रामबाबू झा
पटना । अनुसूचित जाति-जनजातिक युवा सभमे रोजगारोनुमुखी बनाब’ लेल राज्य सरकार मुख्यमंत्री अनुसूचित जाति-जनजाति उद्यमी योजना शुरु कएलक अछि। अहि माध्यमे चयनित युवा सभकें उद्योग विभाग प्रशिक्षण आऔर मदति करत। सरकार मानैत अछि कि कमजोर वर्गक युवा सभमे उद्यमिताक प्रति रुझान कम अछि, तेँ हुनका सभकेँ उद्यमी बनब अंतर्मन सँ रुचिगर लगैनि, ई योजना शरू कएल गेल।
19 इन्कयूबेशन सेंटर सँ युवा सभकेँ जोड़ल जाएत
अहि वर्गक युवा सभकेँ राज्यक 19 इन्कयूबेशन सेंटर संग जोड़ल जाएत। इन्क्यूबेटर नहि केवल हुनका सभकेँ कारोबारक गुर सिखाओत बल्कि उत्पादन सँ लSक विपणन धरि कें सभ प्रक्रियाक जानकारी प्रदान करत। आवेदन हेतु नवका वेबसाइट बनाओल गेल अछि। आवेदन, केवल ऑनलाइन कएल जा सकैत अछि। अहि योजना माध्यमे सरकार, युवा सभकेँ उद्योग लगेबाक लेल अधिकतम 10 लाख रुपए धरि प्रदान करता। परियोजना लागतक 50 प्रतिशत मतलब 5 लाख रुपैया ब्याज मुक्त ऋण आऔर 50 प्रतिशत (अधिकतम 5 लाख रुपैया ) विशेष प्रोत्साहन राशि, सब्सिडी रुपे प्रदान कएल जाएत। प्रशिक्षण हेतु प्रति इकाई 25 हजार रुपया देल जाएत।
पहिल चरण हेतु 102 करोड़ 50 लाख रुपैयाक इंतजाम चालू वित्तीय वर्ष 2018-19 लेल व्यवस्था कएल गेल अछि। लाभार्थि सभक चयन केर जिम्मेबारी उद्योग विभागक प्रधान सचिव केर अध्यक्षतामे गठित समितिकें देल गेल अछि।
आवेदक केर योग्यता
योजनाक लाभ लेब बला आवेदक बिहारक निवासी होयबाक साथ एससी-एसटी वर्गक होयबाक चाहि।हुनक शैक्षणिक योग्यता कम सँ कम 10+2 वा इंटरमीडियट आईटीआई, पॉलिटेक्निक डिप्लोमा वा समकक्ष होयबाक जरूरी अछि। न्यूनतम उम्र 18 वर्ष होय।
अहि ट्रेड सभके’ प्राथमिकता भेटत
पर्यटन, परिवहन, ब्यूटी पार्लर, फोटो स्टेट मशीन व टाइपिंग, मसाला, पापड़ि, बड़ी बनाएब, दालि मिल, तेल मिल, आटा चक्की, सिलल-सिलाएल वस्त्र, चमड़ाक चप्पल, जूता, पर्स, बैग आदि इत्यादिक कारोबार सभकेँ प्राथमिकता देल जाएत।


text:
विराटनगर, ११ सितम्बर २०२२ । मैथिली जिन्दाबाद!!
– प्रवीण नारायण चौधरी
जितिया पर्व समारोह २०७९ भव्यता सँ सम्पन्न
११म आयोजन केँ ऐतिहासिक महत्वक सिद्ध कयलनि नेपालक पूर्व प्रधानमंत्री के पी ओली प्रमुख आतिथ्य प्रदान कय केँ।
सन्तान के दीर्घायु संग सुख-समृद्धि वास्ते माता सब जे कठोर व्रत साधना करैत छथि तथा ई पाबनि मनेबाक परम्परा में सामुहिकता, एकजुटता आ बिना कोनो भेदभाव समानता के जे सन्देश अछि तेकरा समारोह रूप में मनायल जाइत अछि। आर, समारोह मार्फ़त भाषा-सँस्कृति के संरक्षण, संवर्धन आ प्रवर्धन संग महिला सशक्तिकरण के दूरगामी लक्ष्य सिद्ध कयल जाइत अछि।
नेपाल में विगत किछु दशक राजनीतिक परिवर्तन के संक्रमणकाल रहल आर ताहि क्रम में एक सामाजिक राजनीतिक नेतृ वसुन्धरा झा द्वारा संकल्पपूर्वक ई आयोजन २०६९ में शुरू कयल गेल। पहिल आयोजन २०६९ साल मे मारवाड़ी सेवा सदन सँ आरम्भ भेल छल। एकर संयोजन स्वयं वसुन्धरा झा कएने रहथि। २०७० साल मे एहि आयोजन केँ वृहत् स्तर पर खुला मैदान मे कयल गेल तथा समारोह कोना मनायल जेबाक चाही तेकर एकटा ठोस साहित्यक विकास कयल गेल, एकर संयोजन सौभाग्यवश हम स्वयं कएने रही आ संकल्पकर्ता वसुन्धरा झा जनसहभागिताक सम्पूर्ण कार्य कएने छलीह। विश्वास नहि होइत छल जे घर-अंगनाक चौखटि सँ पर्यन्त नहि निकलयवाली मैथिल-मधेशी महिलाक पैघ संख्या कतहु जुटि जायत… लेकिन सब कल्पना आ सोच केँ गलत सिद्ध करैत नेतृ वसुन्धरा झा केर आमंत्रित हजारों महिलाक जुटान देखि हम सब व्यवस्थापक केँ घबराहट भ’ गेल छल आ दुनू हाथ जोड़ि हम बेर-बेर क्षमाप्रार्थना करैत पब्लिक सँ कोहुना पार लगाबय के अनुरोध कएने रही। तहिये कहने रही जे वसुन्धरा साधारण नेतृ नहि अपितु जननेतृ थिकीह आ स्वयं जानकी के प्रतिरूप मैथिली-मिथिला लेल जनजागरण के क्रान्तिपुरुष सिद्ध हेतीह। आइ, २०७९ धरिक यात्रा कय चुकल अछि। २०७१ सँ निरन्तर वसुन्धरा झा स्वयं आ हिनक अद्भुत सहयोगी पति राजेश झा, सुपुत्री प्रतिभा झा, बहिन भाग्यश्री झा, बहनोई प्रकाश प्रेमी सहित परिवार आ समाजक एक सँ एक सहयोगीक संग ई आयोजन केँ निरन्तरता देने छथि।
२०६९ साल या ताहि सँ पूर्व ‘जितिया पाबनि’ केँ समारोहपूर्वक मनेबाक कतहु कोनो परम्परा नहि भेटैत अछि। तेँ, नेपालदेशक एहि ऐतिहासिक मोरंग केर मुख्यालय आ आब नव संघीय लोकतांत्रिक गणतंत्र नेपाल केर प्रदेश १ केर राजधानी विराटनगर सँ ‘जितिया पर्व समारोह’ केर शुरुआत भेल से ठोकुआ इतिहास थिक। आब ई सगरो पसैर चुकल अछि। जितिया पाबैन सँ जितिया पर्व समारोह केर आयोजन आब अनेकों स्थान पर होबय लागल अछि। सिर्फ विराटनगर मे अनेकों महिला समूह, सांस्कृतिक टोली आ टोल समिति सब जितिया पर्व समारोह केर आयोजन कयल करैत छथि। काल्हिये मैथिल समाज नेपाल, बुटवल द्वारा सेहो भव्यतापूर्वक जितिया पर्व समारोह केर आयोजन भेल। पैछला शनि दिन देव महिला समुदाय केर अगुवाई मे सेहो जितिया पर्व समारोह विराटनगर मे भव्यतापूर्वक आयोजन कयल गेल छल। काल्हि पूर्व प्रधानमंत्री ओली अखिल नेपाल महिला संघ द्वारा सेहो प्रत्येक वर्ष जितिया पर्व समारोह मनायल जेबाक जानकारी देलनि। ओ ईहो कहलनि जे आब ई आयोजन कोनो एक भाषाभाषी के नहि रहि समस्त देश केर आयोजन भ’ गेल अछि।
काल्हिक आयोजन बहुत भव्य आ विशिष्ट छल। एहि मे किछु मांग सेहो राखल गेल। राष्ट्रीय सार्वजनिक छुट्टी देल जेबाक आह्वान कयल गेल। तहिना पूर्व प्रधानमंत्री आ देशक एक पैघ राजनीतिक दल नेकपा एमाले के राष्ट्रीय अध्यक्ष रूप मे श्री ओली जी सँ मैथिली भाषा केँ भाषा आयोग द्वारा कयल गेल सिफारिश अनुसार प्रदेश व स्थानीय निकाय सब मे कामकाजी भाषाक रूप मे लागू करय लेल उचित नीति-नियमन के दिशा मे सहयोग करय लेल मांग कयल गेल। तहिना पूर्वहि जेकाँ एखनहुँ एकल भाषा नीति मुताबिक एक्के टा भाषाक सर्जक-प्रतिभा केँ सम्मानित करबाक यथास्थिति मे सुधार अनबाक दिशा मे ध्यानाकर्षण कयल गेल। प्रदेश-१ मे घोषित सम्मान-पुरस्कार केर दुरावस्था आ मैथिलीक उपेक्षाक दृष्टान्त दैत भविष्य मे मैथिलीक साहित्यकार, कलाकार, पत्रकार आ चित्रकार केँ सेहो सम्मानित करबाक आ पुरस्कार दय प्रोत्साहित करबाक वास्ते ध्यानाकर्षण कयल गेल।
आयोजन मे डा. आभास लाभ, वीरेन्द्र झा व अन्य स्थानीय कलाकार सब द्वारा भव्य-सभ्य सांस्कृतिक कार्यक्रमक नजारा प्रस्तुत कयल गेल। स्वयं प्रमुख अतिथि खूब रुचि लय कय सांस्कृतिक कार्यक्रमक आनन्द उठेलनि। जतय आभास भाइजी व वीरेन्द्रजीक स्वर मे लोक गीतक आनन्द उठौलनि ओतहि विभिन्न स्कूली छात्रा लोकनिक जितिया गीत व अन्य मैथिली लोकगीत पर नृत्यक आनन्द सँ दर्शक दीर्घा भावविभोर भेल छलथि। बुझल बात ई जे जहिया वसुन्धरा झाक अगुवाई के जितिया पर्व समारोह मनैछ तहिया महेन्द्र मोरंग कैम्पस के हाता मे विशाल मेला लगैत अछि, असल मिथिला आ एकर समरस समाज केर दर्शन सँ सब कियो आह्लादित-आनन्दित होइत छथि। जहिना जितिया पाबनिक आध्यात्मिकता मे सामुहिकता-एकजुटता आ समरसताक सिद्धान्त कर्म-व्यवहार मे लागू करबाक विधान अछि, तेकर वास्तविक स्वरूप हिनकर आयोजन मे प्रत्यक्ष देखल जाइत अछि।
प्रमुख अतिथि ओलीजी अपन चिर-परिचित शैली मे बहुत रास बात बतौलनि जाहि मे महत्वपूर्ण तथ्य यैह छल जे विदेहराज केर प्राचीनता आ विश्व समुदाय प्रति दर्शन-ज्ञान-आध्यात्मक योगदान एहि नेपाल भूमि सँ भेल तेकर महिमामंडन ओ कयलनि। ओ अपन पूर्वमत जे ‘अयोध्या नेपालहि केर ठोरी मे छल’ तेकरा पुनरावृत्ति कयलनि। तहिना कपिल मुनिक भूमि ओ कपिलवस्तु केँ कहलनि, श्री रामचन्द्रजीक गुरु विश्वामित्र आ हुनक पिता कौशिकी आदिक चर्चा ओ अपन मतानुसार सभा केँ रोचक शैली मे सुनौलनि। आब हुनकर मत पर बात-विवाद केँ बढावा देबाक तेहेन कोनो आवश्यकता नहि देखैत छी कारण इतिहास-पुराण केँ अध्ययन सब अपना-अपना ढंग सँ करैत छथि, सभक अपन वर्णन शैली होइत छन्हि। लोकमत मे जे बात जतय सिद्ध अछि से ओतहि देखैत छी।
कार्यक्रम मे स्वागत अभिभाषण हम प्रवीण नारायण चौधरी द्वारा करैत उपरोक्त इतिहासक वर्णन आ मांग सब सभाक समक्ष रखने रही। तहिना जितिया पाबनि केर कथा-वृत्तान्त वन्दना चौधरी सुनेलीह। काठमांडू सँ आयल विशिष्ट अतिथि विभा झा केर सहभागिता सँ आयोजनक गरिमा बहुत बढ़ल। प्रमुख अतिथि केँ देरी सँ आयब आ मंचीय प्रस्तुति मे कटौती करबाक कारण कतेको गणमान्य नेता व विशिष्ट अतिथि विभा झा केर सम्बोधन नहि भ’ सकल। सम्मान कार्यक्रम सेहो अनावश्यक आ बहुत लम्बा भेल, जाहि कारण अन्य महत्वपूर्ण चर्चा-परिचर्चा अथवा सम्बोधन सब छुटि गेल। आयोजक केँ एहि पर चिन्तन करय पड़तनि जे दूर-दूर सँ आयल महत्वपूर्ण अतिथि लोकनिक सहभागिता पहिने सुनिश्चित करथि, पुनः अलंकारिक-श्रृंगारिक कार्यक्रम हुए। काल्हिक आयोजनक आलोचना अहु लेल भ’ रहल अछि जे भाषा-संस्कृति आ सामाजिक आयोजन मे अनुचित ढंग सँ राजनीतिक घुसपैठ भेल, एहि सँ बचबाक चाही। तथापि, हम त यैह कहब जे कोनो आयोजन कियो कोन धरानिये करैत अछि, ओकर कि डिजाइन रहैत छैक, कतय सँ फन्ड आओत, कोन काज केना होयत, ई सब बहुत पैघ चुनौती होइत छैक। तेँ, किछु बात केँ अन्ठाबैत आयोजनक असल मर्म आ तत्त्व पर बेसी मुखर होइ हम सब। अस्तु! रिपोर्ट लम्बा अछि, धैर्यपूर्वक पढ़ि लेलहुँ त अपन निरपेक्ष प्रतिक्रिया जरूर देब जे आयोजन सँ अहाँ केँ कि प्रेरणा भेटल।
पुनश्चः आयोजनक आर किछु महत्वपूर्ण भाग पर प्रकाश ऐगला दिन देब, यथा टोल-टोल सँ जनसहभागिताक सुन्दरतम स्वरूप, कलशयात्रा, झाँकी, थारू जन सहभागिता, मिथिला चित्रकला प्रदर्शनी, मिथिला चित्रकार रिम्मी चौधरीक प्रसन्नता, छात्र व युवाक विशाल जनसहभागिता, अपन संस्कृति सँ आत्मगौरवक बोध, आदि। अपने सब सेहो कियो प्रत्यक्षदर्शी होइ आ कार्यक्रम पर कोनो टिप्पणी लिखि सकी त जरूर पठाबी।
हरिः हरः!!